वजन नियंत्रणात आणण्यासाठी तुम्ही केवळ स्मार्ट फोनवर विसंबून राहाल तर फारसा परिणाम होणार नाही , असा निष्कर्ष अभ्यासकांनी काढला आहे . अमेरिकेतील अभ्यासकांनी वजन कमी करण्याच्या पारंपरिक उपायांबरोबरच त्याला स्मार्ट फोनची मदत कशी घेता येईल याबाबत वर्तवणुकीचा अभ्यास केला . त्यात हे स्पष्ट झाले . त्यासाठी मनावर नियंत्रण व खाण्याच्या सवयी महत्त्वाच्या ठरतात . याबाबत सलग दोनदा १२ आठवडय़ांसाठी अभ्यास करण्यात आला . पहिल्यामध्ये स्मार्ट फोनच्या आधारे , तर दुसऱ्या टप्प्यात पारंपरिक पद्धतीने विचार करण्यात आला . या कालावधीत सहभागी १६ व्यक्तींना त्यांचे अनुभव कथन करण्यास सांगण्यात आले . तसेच पोषक आहार , वाचन तसेच दिवसभरातील व्यायाम याचा आढावा घेण्यात आला . तसेच प्रोत्साहन देण्यासाठी संशोधकांकडून सहभागी व्यक्तींना दिवसभरात तीन संदेश पाठवण्यात आले . त्यात पारंपरिक पद्धतीने व्यायाम करणाऱ्यांचे वजन अधिक कमी झाल्याचे आढळले . स्मार्ट फोन वापरण्यास कितीही सुलभ असले तरी प्रत्यक्षात वजन कमी करण्यास त्याचा फारसा लाभ झालेला नाही . असे प्रमुख संशोधक चाड जेन्सन यांनी स्पष्ट केले . त्यासाठी जे अॅप दिले आहे त्यामध्ये वजन नियंत्रणात ठेवण्यासाठी सर्व गोष्टी आपण आणू शकत नाही . त्याला सामाजिक पाठबळ किंवा इच्छाशक्ती ही तुम्हालाच दाखवावी लागेल , असे त्यांनी सांगितले . मात्र या संशोधनातील निष्कर्ष पाहता आरोग्यदायी वातावरण निर्माण करण्यासाठी समाजाचे पाठबळ गरजेचे आहे . व्यायामाच्या दृष्टीने स्मार्ट फोन या अगदीच निरुपयोगी नाहीत . व्यायामाची आवड निर्माण करणे तसेच यातील आपली प्रगती पाहण्यासाठी ते उपयुक्त ठरतात . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘पद्मावती’ या आपल्या चित्रपटाच्या चित्रीकरणादरम्यान एका राजपूत गटाने आपल्यावर केलेला हल्ला आणि चित्रपटाच्या सेट्सवर घातलेला धुमाकूळ हा प्रकार ‘अनावश्यक’ होता व त्यामुळे या सुंदर शहराच्या प्रतिमेचे अत्यंत नुकसान झाले आहे , असे सांगून दिग्दर्शक संजय लीला भन्साळी यांनी या चित्रपटाचे चित्रीकरण रद्द केले आहे . दरम्यान , बॉलिवूडमधील चित्रपटांशी संबंधित सर्वजण भन्साळी यांच्या मागे एकवटले आहेत . बॉलीवूड अभिनेता ऋषी कपूर यांनीदेखील सदर प्रकरणी त्यांचा राग व्यक्त केला . आयएएनस या वृत्तसंस्थेला दिलेल्या मुलाखतीत ऋषी कपूर म्हणाले की , सत्य न जाणता , चित्रपट न पाहता तुम्ही मोर्चा काढता आणि मारहाण करण्यास सुरुवात करता . या देशात चित्रपट निर्माता आणि कलाकारांसाठी हीच सुरक्षा आहे का ? याचे उत्तर कोणाकडे आहे ? उद्या तुम्ही सर्वांसोबत असे करण्यास सुरुवात कराल . अशाप्रकारे चित्रपट बनवणं कठीण होऊन जाईल . कोण आहेत ते लोक ? ते इतिहासाचे रखवालदार आहेत का ? , असा सवालही ऋषी कपूर यांनी केला . सदर घटनेमुळे संपूर्ण चित्रपटसृष्टीत संतापाचे वातावरण आहे . आलिया भट्ट , करण जोहर , फरहान अख्तर यांसह अनेक सेलिब्रिटींनी ट्विटरच्या माध्यमातून त्यांचा राग व्यक्त केला . सोशल मिडीयावर व्हारल झालेल्या व्हिडिओत करणी सेनेचे कार्यकर्ते तोडफोड करताना दिसतात . त्याचसोबत ते नारेबाजी करत शिवीगाळ करत असल्याचेही दिसते . ऋषी कपूर म्हणाले की , जर तुम्हाला काही करायचे असेल तर आधी चित्रपट पाहा आणि नंतर तुमचे मत द्या . मारहाण करून तुम्ही कायदा हातात कसे घेऊ शकता ? हे कोण लोक आहेत ? राजपूत करणी सेना किंवा जे कोणी असतील त्यांना असे करण्याचा काय अधिकार आहे ? तुम्ही न्याव्यवस्था स्वतःच्या हातात घेऊ शकत नाही . आपल्याकडे यासाठी न्यायव्यवस्था आहे . तिलाच बरोबर आणि चूक याचा निर्णय घेऊ देत . आपल्याकडे सेन्सॉर बोर्ड असून चित्रपट प्रेक्षकांपर्यंत पोहचण्यापूर्वी त्यास पाहतो . त्याप्रमाणे चित्रपटांना कात्रीही लावली जाते . चित्रपटाचे चित्रीकरण रद्द करण्यात आल्याचे मी ट्विटरवर वाचले . त्यांच्या या मुर्खपणामुळे कलाकारांना तारखा रद्द कराव्या लागल्या आहेत . आता याची नुकसान भरपाई कोण करणार . संजय लीला भन्साळीने सदर कार्यकर्त्यांना न्यायलयात खेचावे असा सल्लाही यावेळी ऋषी कपूर यांनी दिला . ‘आक्षेपार्ह चित्रण नाही’ चित्रपट दिग्दर्शक संजय लीला भन्साळी यांनी याआधी दोन चित्रपटांचे चित्रिकरण जयपूरमध्ये केले आहे . राजस्थानविषयी त्यांना नेहमीच प्रेम आणि ओढ वाटते . चित्रपटात कोणतेही आक्षेपार्ह चित्रण नाही . मात्र असे असूनही शुक्रवारी झालेल्या प्रसंगानंतर चित्रिकरण थांबवून जयपूर सोडण्याचा निर्णय भन्साळींनी घेतला असल्याचे अधिकृत निवेदन शनिवारी देण्यात आले .


भारतीय युजर्ससाठी फेसबुकनं तीन नवे फीचर्स आणले आहेत . फेसबुकनं खूप आधीच स्नॅपचॅटला टक्कर देण्यासाठी इन्स्टाग्रामसह , व्हॉट्समध्येही ‘स्टोरी’ फीचर आणलं होतं . आता फेसबुकनं आपल्या स्टोरी फीचरमध्ये तीन महत्त्वाचे बदल केले आहेत . यानुसार युजर्सना ‘स्टोरी’मध्ये अपलोड केलेले फोटो आणि व्हिडिओ सेव्ह करून नंतर पाहता येणार आहे , त्याचप्रमाणे युजर्सना या स्टोरीमध्ये व्हॉईस पोस्टही अपलोड करता येणार आहे तर ‘re - live those memories’ हे देखील महत्त्वाचं फीचर यात अपडेट करण्यात आलं आहे . चला तर मग या तिन्ही फीचर्सबद्दल विस्तृत जाणून घेऊयात . १ : स्टोरी फिचरमधल्या पहिल्या अपडेटनुसार युजर्सना त्यांच्या मित्र - मैत्रिणींनी अपलोड केलेल्या स्टोरी सेव्ह करून नंतर पाहता येणार आहेत . त्याचप्रमाणे जे व्हिडिओ आणि फोटो फेसबुक कॅमेरा वापरून स्टोरी फीचर्समध्ये अपलोड करण्यात आले आहेत ते फोटो , व्हिडिओ त्यांना सेव्ह करता येणार आहे . अनेकदा हे फोटो मोबाइलमध्ये सेव्ह होतात त्यामुळे मोबाइलची मेमरी भरते . या फिचरमुळे ते फोटो मोबाइलमध्ये सेव्ह न होता फेसबुकवर सेव्ह होणार आहेत . अर्थात फक्त आणि फक्त युजर्सलाच ते पाहता येणार आहे . या फीचरमुळे युजर्सच्या मोबाइलमधील स्पेस वाचणार आहे . 2 : व्हॉइस पोस्ट : व्हॉइस पोस्टला मिळालेला प्रतिसाद पाहता , स्टोरी फीचर्ससाठी व्हॉइस पोस्ट हे फीचरदेखील महत्त्वाचं ठरणार आहे . त्यामुळे व्हिडिओज् , फोटोबरोबर युजर्सना २० सेकंदापर्यंतची व्हॉइस पोस्टही अपलोड करता येणार आहे . ३ : re - live those memories : फेसबुकवर अपलोड केलेल्या ‘स्टोरी’ या २४ तासांपर्यंतच लाइव्ह होतात . त्यानंतर त्या निघून जातात . re - live those memories या फीचरमुळे युजर्सना त्यांच्या लाइव्ह स्टोरी सेव्ह करता येणार आहेत , त्या स्टोरी नंतर केव्हाही त्यांना पुन्हा फेसबुकवर शेअर करता येणार आहे .


सध्या बॉलिवूडचा ‘कूल बॉय’ म्हणून ओळखला जाणारा अभिनेता रणवीर सिंग त्याच्या ‘पद्मावत’ सिनेमामुळे चर्चेत आहे . या सिनेमातील त्याच्या अभिनयामुळे सर्व क्षेत्रातून त्याचे भरभरून कौतुक केले जात आहे . नुकताच रणवीरने त्याच्या सोशल मीडिया अकाऊंटवरून एक व्हिडिओ शेअर केला आहे . या व्हिडिओत रणवीर स्वित्झर्लंडमध्ये क्रिकेट खेळताना उत्कृष्ट फलंदाजी करताना दिसत आहे . एवढेच नाही तर आमिर खानच्या ‘लगान’ सिनेमातील गाण्याचे पाश्वसंगीतही मॅच दरम्यान ऐकू येतं . छायाचित्रकार रोहन श्रेष्ठच्या गोलंदाजीवर रणवीर आक्रमक फलंदाजी करत होता . अगदी शेवटच्या चेंडूपर्यंत ताणल्या गेलेल्या या सामन्यात शेवटच्या चेंडूवर रणवीर एखाद्या कसलेल्या खेळाडूसारखा षटकार मारताना दिसला आहे . त्याचा हा व्हिडिओ पाहणं कोणत्याही करमणुकीपेक्षा कमी नाही . या व्हिडिओतही तो नेहमीप्रमाणे त्याच्या अंदाजात सभोवतालच्या व्यक्तींचे मनोरंजन करताना दिसतो . …अन् रणवीर सिंगने शेवटच्या चेंडूत लगावला षटकार PHOTOS : . . असा साजरा झाला करणच्या यश - रुहीचा वाढदिवस PHOTO : ‘चला हवा येऊ द्या’ फेम हा अभिनेता अडकणार लग्नाच्या बेडीत एकट्या अक्षयवर लागलेत ७०० कोटी ! हॅकर्सच्या हिटलिस्टवर बॉलिवूड सेलिब्रिटी माधुरीच्या ‘एक दोन तीन’ गाण्यावर थिरकणार ही अभिनेत्री 3 Storeys Trailer Release : नव्या अंदाजात दिसणार रेणुका शहाणे नागराज मंजुळेंना धक्का , विद्यापीठाच्या मैदानातून चित्रपटाचा सेट हटवण्याचे आदेश या अभिनेत्रीसोबत दिसला सलमानच्या बहिणीचा नवरा …म्हणून अक्षयने पॅड सोडून हातात बॅडमिंटन घेतले


गोव्यातील ‘इफ्फी’ आंतरराष्ट्रीय चित्रपट महोत्सवाला २० नोव्हेंबरपासून प्रारंभ होणार आहे . यंदाही महोत्सवातील इंडियन पॅनोरमा विभागात नागराज मंजुळे दिग्दर्शित ‘सैराट’ चित्रपटासह ‘नटसम्राट’ , ‘एक अलबेला’ , ‘रिंगण’ हे चार मराठी चित्रपट दाखवण्यात येतील . मिथुन चंद्र चौधरी दिग्दर्शित ‘पायवाट’ , निशांत रॉय बोंबार्डे दिग्दर्शित ‘दारवठा’ आणि कोल्हापूरच्या उमेश मोहन बगाडे दिग्दर्शित ‘चौकट’ या तीन लघुपटांचीही निवड झाली आहे . ‘चौकट’च्या ‘इफ्फी’तील निवडीमुळे कोल्हापूरची ‘कलापूर’ ही ओळख पुन्हा एकदा आंतरराष्ट्रीय पातळीवर अधोरेखित झाली आहे . ॲडव्हेंचर्स प्रॉडक्शनची निर्मिती असलेल्या ‘चौकट’मधून दगडाच्या मूर्तीत सर्वांना देव दिसतोच ; तसा माणसातही माणूस दिसलाच पाहिजे , हा संदेश दिला आहे . लघुपटाच्या कलात्मक व तांत्रिक बाजू कोल्हापूरच्याच कलाकार , तंत्रज्ञांनी सांभाळल्या आहेत . लघुपटात शिवाजी विद्यापीठाच्या संगीत व नाट्यशास्त्र विभागातील प्रा . विजय पवार , अभिनेत्री व नृत्यांगना कोमल आपके यांनी भूमिका साकारल्या आहेत . अभिषेक शेटे याने छायांकन केले असून उत्कृष्ट छायांकनासाठी त्याला आत्तापर्यंत पाच पुरस्कार प्राप्त झाले आहेत . सौरभ प्रभुदेसाई यांनी संकलन , ऐश्वर्य मालगावे यांनी पार्श्वसंगीत , सागर ढेकणे व अभिषेक संत यांनी कलादिग्दर्शन केले आहे . अमर कुलकर्णी यांनी रंगभूषा , वेशभूषा , जाई दिघे हिने उपशीर्षके आणि अमर कांबळे यांनी स्थिरचित्रणाची जबाबदारी सांभाळली आहे . संदीप गावडे , विजय कुलकर्णी , अक्षय क्षीरसागर , पुष्कराज ठक्कर , सुमित सासने यांचे लघुपटासाठी सहकार्य लाभले आहे . अनेक पुरस्कारांनी सन्मान . . . अनेक आंतरराष्ट्रीय चित्रपट महोत्सवात निवड झाली आहे . इटलीमधील रिव्हर टू रिव्हर फ्लोरान्स इंडियन फिल्म फेस्टिव्हल , चेन्नईतील चेनीम फिल्म फेस्टिव्हलमध्ये बेस्ट फिल्म , पॉकेट फिल्म फेस्टिव्हलमध्ये व्हिर चॉईस बेस्ट फिल्म , मुंबईतील पुकार फेस्टिव्हलमध्ये बेस्ट फिल्म , बेस्ट डायरेक्टर आणि बेस्ट कन्सेप्ट असे तीन पुरस्कार मिळाले आहेत . तसेच बायोस्कोप फेस्टिव्हलमध्ये बेस्ट फिल्म , हरियाणा फेस्टिव्हलमध्ये बेस्ट फिल्म , सिमला तसेच दिल्ली येथील वुडपीकर फिल्म फेस्टमध्ये बेस्ट फिल्म असे पुरस्कार पटकाविले आहेत . फिल्मिंगो इंटरनॅशनल फिल्म फेस्टिव्हलतर्फे कान्स फिल्म फेस्टिव्हलला पाठविण्यासाठी या लघुपटाची निवड झाली आहे .


शाकीब अल हसन , मुशफिकूर रहिम आणि मेहदी हसन यांनी झळकाविलेल्या अर्धशतकामुळे बांगलादेशने भारताला कडवा प्रतिकार केला . भारतीय फिरकी गोलंदाजांना निष्प्रभ ठरवत रहिम आणि हसन यांनी आज ( शनिवार ) तिसऱ्या दिवसअखेरपर्यंत फलंदाजी करत 6 बाद 322 धावा केल्या बांगलादेशविरूद्धच्या पहिल्या कसोटी सामन्यात कर्णधार विराट कोहलीच्या द्विशतकासह फलंदाजांनी दाखविलेल्या बहारदार खेळाच्या प्रदर्शनानंतर गोलंदाजही सामन्यावर नियंत्रण मिळविण्याचा प्रयत्न करत होते . आजच्या दिवशी सुरवातीच्या सत्रात भारतीय गोलंदाजांना झटपट बळी मिळविण्यात यश आले . मात्र , शाकीब आणि रहिम यांनी भारतीय गोलंदाजांना आणखी यश मिळू दिले नाही . शाकीब शतकाकडे वाटचाल करत असताना 82 धावांवर बाद झाला . त्यानंतर रहिमने हसनच्या साथीने दिवसअखेरपर्यंत फलंदाजी केली . त्यापूर्वी , भारताने रचलेल्या 687 धावांचा विशाल डोंगर घेऊन बांगलादेशचा संघ शुक्रवारी मैदानात उतरला . मात्र , त्यांना धावांची गती कायम राखता आली नाही किंवा एकाही फलंदाजांना मैदानावर जम बसवता आले नाही . या सामन्याच्या पहिल्याच डावात भारताने विक्रम प्रस्थापित केले . भारताने रचलेल्या धावसंख्या ही चौथ्या क्रमांकाची सर्वोच्च धावसंख्या ठरली . सलग तीन डावात भारताने सहाशेहून अधिक धावांची मजल मारली . सलग चौथ्या मालिकेत विराट कोहलीने द्विशतक केले . कोहलीच्या सलग पाचव्यांदा दीडशेहून अधिक धावा झाल्या . बांगलादेशची सुरूवात अडखळतच झाली . उमेश यादवने दोन बळी टिपले . तर इशांत शर्मा आणि रविचंद्रन अश्विनलाही प्रत्येकी एक बळी टिपण्यात यश आले . शकिब हसन 103 चेंडूत 82 धावा करून पतरला .


क्रिकेट खेळाचा भविष्यात ऑलिम्पिकमध्ये समावेश होईल , अशी आशा भारतीय संघाचे माजी कर्णधार कपिल देव यांनी व्यक्त केली आहे . प्रत्येक व्यक्तीच्या आयुष्यात शिस्त आणण्यासाठी कोणताही खेळ हा महत्त्वाची भूमिका पार पाडत असतो , त्यामुळे प्रत्येक खेळाडूने मनापासून खेळले पाहिजे , असे कपिल देव यावेळी म्हणाले . नोएडामध्ये एका रुग्णालयाच्या उदघाटनावेळी ते बोलत होते . ते म्हणाले की , प्रत्येकाने खेळाप्रती जागरुक असायला हवे असे मला मनापासून वाटते . खेळामुळे शरीर सुदृढ राहते . त्यामुळे प्रत्येकाने दिवसातून तासभर तरी खेळले पाहिजे . तरुणांनी तर आपल्या उमेदीच्या काळात मैदानात घाम गाळलाच पाहिजे . देशातील तरुणांमध्ये प्रतिभा आहे तिला वाव देण्याचा प्रयत्न करणे गरजेचे असते . नजिकच्या काळात क्रिकेटचा देखील ऑलिम्पिकमध्ये समावेश झालेला पाहायला मिळेल , असेही कपिल देव पुढे म्हणाले . PHOTOS : ऑलिम्पिक स्पर्धेचे हे अप्रतिम क्षण तुम्ही पाहिलेत का ? खेळ जगताला सध्या रिओ ऑलिम्पिकचे वेध लागले आहेत . जगतील फक्त १२ ते १४ देशच क्रिकेट खेळत असल्याचे ऑलिम्पिकमध्ये या खेळाचा समावेश होणे कठीण आहे . ही वस्तुस्थिती असली तरी इटली , इंडोनेशिया यांसारख्या देशांमध्ये क्रिकेट खेळाप्रतीच्या आवडीत वाढ होत असल्याचे दिसून आले आहे . त्यामुळे भविष्यात आणखी बऱयाच देशांचे क्रिकेट संघ खेळताना पाहायला मिळतील अशी आशा असल्याचे कपिल देव म्हणाले . VIDEO : जमैका कसोटीत पावसाचा खेळ , भारताचा विजय लांबणीवर


झी मराठी वाहिनीवरील ‘होणार सून मी ह्या घरची’ आणि झी युवा वरील ‘इथेच टाका तंबू’ या मालिकेतून घराघरांत पोहचलेला चेहरा म्हणजे शशांक केतकर . आपल्या अभिनयाने त्याने प्रेक्षकांची मनं तर केव्हाच जिंकली . याच जोरावर त्याने नंतर नाटक आणि सिनेमांच्या माध्यमांतून प्रेक्षकांचे दिलखुलासपणे मनोरंजन केले आहे . ‘वन वे तिकीट’ या सिनेमानंतर त्याचा दुसरा सिनेमा कोणता असेल असा प्रश्न त्याच्या चाहत्यांना पडला होता . याच प्रश्नाचं उत्तर घेऊन शशांक प्रेक्षकांच्या भेटीला येणार आहे . शशांकने ‘भगवत गीता’ या त्याच्या आगामी सिनेमाचे पोस्टर प्रदर्शित केले आहे . यात प्यार कभी एक तरफा नही होता , पार्सल , आठवण , पनवती , फोन , प्रेम , विद्या कृष्ण वासुदेव असे वेगवेगळी शब्द लिहिलेली दिसतात . VIDEO : माझ्यासाठी अनुष्कासोबतचा ‘तो’ क्षण खूप खास - विराट कोहली या पोस्टरवर शशांक आणि त्याच्या सोबतच्या अभिनेत्रीचा फोटो दाखवण्यात आलेला नाही . त्यामुळे त्याच्यासोबतची ती अभिनेत्री आहे तरी कोण असा प्रश्न अनेकांना पडला आहे . शशांकनेही त्याच्या इन्स्टाग्राम अकाऊंटवरून ती अभिनेत्री कोण असेल याचा अंदाज लावायला त्याच्या चाहत्यांना सांगितले आहे . या पोस्टरमध्ये नायक - नायिकेशिवाय एक कुरियरची गाडी दिसत आहे . भारत जोशी निर्मित या सिनेमाचे लेखन आणि दिग्दर्शन अंकुर अरुण काकतकर यांचे आहे . अंकुर यांचे ‘ह्या गोजिरवाण्या घरात’ हे नाटक मराठी रंगभूमीवर सध्या गाजत आहे . तुम्हाला काय वाटतं ही नायिका नक्की कोण असेल ? Saaho : अनुष्कासारखं बॉलिवूडमध्ये कोणीच नाही - प्रभास शशांक केतकर आणि प्रियांका ढवळे यांनी साखरपुडा करुन एकमेकांवरील प्रेमाची कबुली काही महिन्यांपूर्वी दिली . जगभरासह देशात प्रेम दिवस म्हणजेच ‘व्हेलेंटाईन डे’ साजरा होत असताना शशांकने प्रियांकासोबतचा फोटो फेसबुकवर प्रोफाईल पिक्चर म्हणून ठेवला होता . त्यावेळी हा फोटो त्याच्या आयुष्यात प्रेम परतल्याची चाहूल देणारा असाच होता . तर दुसरीकडे प्रियांकाने इन्स्टाग्रामवरुन शशांकचा फोटो शेअर करुन दोघांच्यात प्रेम फुलत असल्याच्या चर्चेला आणखी पक्के केले .


२०१७ सालात घरच्या मैदानावर खेळणाऱ्या टीम इंडियाने आपलं वर्चस्व कायम राखलं . कसोटी , वन - डे आणि टी - २० क्रिकेटमध्ये सर्वोत्तम कामगिरी करत भारताने सरत्या वर्षाचा शेवटही गोड केला . मात्र २०१८ सालात भारतासमोर खडतरं आव्हान असणार आहेत . आगामी वर्षात भारताला बहुतांश सामने हे परदेशात खेळायचे आहेत . यापैकी भारताच्या दक्षिण आफ्रिका दौऱ्याला ५ जानेवारीपासून सुरुवात होत आहे . या दौऱ्यात भारतीय फलंदाजांची खरी अग्नीपरीक्षा असणार आहे , मात्र यासाठी आपण तयार असून दडपणाखाली माझा खेळ बहरतो असं म्हणत भारताचा सलामीवीर मुरली विजयने आपण आफ्रिकेविरुद्धच्या मालिकेसाठी सज्ज तयार असल्याचं म्हणलंय . अवश्य वाचा – आफ्रिकेत जिंकण्यासाठी जात आहोत ! – प्रशिक्षक रवी शास्त्री २०१३ सालचा दक्षिण आफ्रिका दौरा मुरली विजयाच्या कारकिर्दीतला महत्वाचा टप्पा ठरला . आपल्या फलंदाजीची छाप पाडत मुरली विजयने कसोटी संघात सलामीवीर म्हणून आपलं स्थान बळकट केलं . ‘टाइम्स ऑफ इंडिया’ वृत्तपत्राला दिलेल्या मुलाखतीत मुरली विजयने आगामी दक्षिण आफ्रिका दौऱ्यानिमीत्ताने गप्पा मारल्या . दक्षिण आफ्रिकेच्या डेल स्टेन आणि इतर जलदगती गोलंदाजांचा तोफखाना , आफ्रिकेच्या खेळपट्ट्या यांसमोर भारतीय फलंदाजांची कसोटी लागेल असंही मुरली विजयने मान्य केलं . मात्र गेल्या काही दिवसांमध्ये भारतीय संघ ज्या फॉर्मात आहे ते पाहता , या आव्हानाचा आम्ही नेटाने मुकाबला करु असा आत्मविश्वास मुरली विजयने व्यक्त केलाय . अवश्य वाचा – आफ्रिका दौऱ्यासाठी भारताच्या वन - डे संघाची घोषणा , युवराज - रैनाला संघात जागा नाहीच वर्षाच्या सुरुवातीच्या काळात दुखापतीमुळे मुरली विजयला काही सामन्यांना मुकावं लागलं होतं . दुखापतीचं कारण देत मुरली विजयने आयपीएल न खेळण्याचा निर्णय घेतला होता . याचसोबत नुकत्यात श्रीलंकेविरुद्ध पार पडलेल्या कसोटी मालिकेत त्याला कोलकाता कसोटीत जागा देण्यात आली नव्हती . मात्र ज्यावेळी संघात संधी मिळाली , तिचा पुरेपूर फायदा उचलत मुरली विजयने शतकी खेळी केल्या . प्रबळ आत्मविश्वासाच्या जोरावर मी ही खेळी करु शकलो असंही विजयने मान्य केलं . अवश्य वाचा – Blog : देशातले शेर , परदेशात सव्वाशेर ठरतील ? २०१७ वर्षात भारतीय संघाने बहुतांश क्रिकेट हे आपल्या घरच्या मैदानावर खेळलं आहे . त्यामुळे दक्षिण आफ्रिकेत भारतीय संघ चांगली कामगिरी करु शकेल का ? असा प्रश्न विचारला असता मुरली विजय म्हणाला , ” होय नक्कीच , आमचे गोलंदाजही दक्षिण आफ्रिकेला चांगलच नाकीनऊ आणू शकतात . मध्यंतरीच्या काळात संघातल्या अनेकांनी काऊंटी क्रिकेट खेळलं आहे . त्यामुळे परदेशी खेळपट्टीवर खेळण्याचा अनुभव आमच्या खेळाडूंकडे आहे . ” त्यामुळे आफ्रिका दौऱ्यात आता भारतीय संघ कशी कामगिरी करतो याकडे सर्व भारतीयांचं लक्ष असेल . अवश्य वाचा – द . आफ्रिकेत फलंदाजी महत्त्वाची – शास्त्री


बॉलिवूडच्या ग्लॅमरस दुनियेत नवनवीन चेहरे येतच असतात . पण , काही काळानंतर चित्रपटसृष्टीतून दूर गेलेल्या या कलाकारांचे नावही कुठे ऐकू येत नाही . अभिनेत्यांच्या तुलनेत अभिनेत्रींचे इंडस्ट्रीमध्ये फार कमी आयुष्य असते . एका वयोमर्यादेनंतर अभिनेत्रींना मुख्य भूमिका मिळणं बंद होऊन जातं . आजच्या घडीला करिष्मा कपूर , प्रिती झिंटा यांसारख्या अभिनेत्री चित्रपटांमध्ये आता दिसत नाही . तर त्याउलट पन्नाशी पार केलेले अभिनेते अजूनही बॉलिवूडवर वर्चस्व गाजवत आहेत . आता आपण अशा पाच अभिनेत्रींबद्दल जाणून घेणार आहोत ज्या प्रसिद्धीच्या झोतात असतानाही अचानक गायब झाल्या . या अभिनेत्री आता कशा दिसतात ते पाहूया . ममता कुलकर्णी : बोल्ड लूकमुळे प्रसिद्धीस आलेल्या या अभिनेत्रीने ‘तिरंगा’ ( १९९२ ) चित्रपटातून बॉलिवूडमध्ये पदार्पण केले होते . त्यानंतर जवळपास २५ चित्रपटांमध्ये झळकलेल्या ममताने बॉलिवूडला सात हिट चित्रपट दिले . मात्र , २००० पासून ही अभिनेत्री चित्रपटसृष्टीपासून दुरावली . ड्रग माफिया विकी गोस्वामी याच्यासोबत तिचे प्रेमप्रकरण असल्याचीही चर्चा होती . तसेच , या दोघांविरुद्ध अंमली पदार्थांच्या तस्करीप्रकरणी अजामीनपत्र वॉरंटही काढण्यात आले होते . किमी काटकर : ‘जुम्मा चुम्मा दे दे…’ गाणे तुमच्या लक्षात असेलच . या गाण्यात आपल्या अदांनी अमिताभ बच्चनला घायाळ करणाऱ्या किमी काटकरला कसं कोण विसरू शकेल . ‘टारझन’ चित्रपटातील बोल्ड लूकमुळे तर किमी विशेष नावाजली गेली . किमीची चित्रपटसृष्टीतील कारकिर्द फारच छोटी राहिली . फोटोग्राफर आणि अॅडमेकर शंतनू शोरे याच्यासोबत लग्न केल्यानंतर ती चित्रटपसृष्टीतून जणू गायबच झाली . बरीच वर्षे ऑस्ट्रेलियात राहिल्यानंतर ती आता भारतात परतली आहे . मंदाकिनी : यामध्ये अभिनेत्री मंदाकिनीचेही नाव येते . तिचीही बॉलिवूड कारकीर्द काही वर्षांचीच होती . राज कपूर यांच्या ‘राम तेरी गंगा मैली’ने चित्रपटसृष्टीत पदार्पण करणाऱ्या या अभिनेत्रीला प्रेक्षकांनी तेव्हा प्रसिद्धीच्या शिखरावर नेऊन पोहचवलं होते . या चित्रपटात तिच्यावर चित्रीत करण्यात आलेल्या बोल्ड दृश्यांवर सेन्सॉरने हरकत घेतली होती . मंदाकिनीने काही मोजक्याच चित्रपटांमध्ये काम केले आहे . आएशा झुल्का : नव्वदच्या दशकात आएशाचे नाव आघाडीच्या अभिनेत्रींमध्ये घेतले जायचे . केवळ चित्रपटांमुळेच नाही तर तिच्या प्रेमसंबंधांमुळेही ती तेव्हा बरीच चर्चेत होती . ‘जो जीता वही सिंकदर’मधील अंजलीच्या भूमिकेने प्रसिद्धीस आलेल्या या अभिनेत्रीने यशाच्या शिखरावर असतानाच चित्रपटसृष्टीला गुडबाय केले . अनू अग्रवाल : ‘बस एक सनम चाहिए आशिकी के लिए . . ’ एकेकाळी हे गाण प्रत्येकाच्या तोंडी ऐकायला मिळत होतं . ‘आशिकी’ चित्रपटाने अनूला रातोरात प्रसिद्धीच्या झोतात आणले . त्यावेळी अनुला मिळालेली प्रसिद्धी क्वचितच कोणत्या अभिनेत्रीला मिळाली असेल . या चित्रपटानंतर तिच्या आयुष्यात एक मोठी दुर्घटना घडली आणि तिने चित्रपटसृष्टी सोडण्याचा निर्णय घेतला . यानंतर तिने बिहारमध्ये मुलांना योगा क्लासेस देण्यास सुरुवात केली .


‘दबंग’ सिनेमातल्या चुलबुल पांडेने म्हणजे सलमान खानने ‘दबंग’मधीलच छेदी सिंगला त्याच्या पहिल्या चिनी सिनेमासाठी अनोख्या शुभेच्छा दिल्या आहेत . स्वतः सलमान , सोनूची ‘कुंग फू योगा’ या सिनेमाचे प्रमोशन करायची एकही संधी सोडत नाही . ‘कुंग फू योगा’ हा सिनेमा प्रदर्शित व्हायला काही दिवस उरले असताना नुकताच सलमानने जॅकी चॅन आणि सोनू सूदसोबतचा एक व्हिडिओ शेअर केलेला आहे . या व्हिडिओची खास गोष्ट म्हणजे या तिन्ही अभिनेत्यांनी पंडित जवाहरलाल नेहरु यांचे ‘हिंदी चीनी भाई भाई’ हे वाक्य एकत्र बोलले आहे . जवाहरलाल नेहरु यांनी एकदा या वाक्याचा उपयोग केला होता . या व्हिडिओमध्ये सलमान खान सुरुवातीला ‘हिंदी चीनी भाई भाई’ असे बोलतो . तर सलमाननंतर जॅकी चॅनही ‘हिंदी चीनी भाई भाई’ बोलतो , जॅकीनंतर सोनू त्यांचा कित्ता पुढे नेत ‘हिंदी चीनी भाई भाई’ असे म्हणतो . नंतर हे तिघंही एकत्र हेच वाक्य पुन्हा एकदा बोलताना या व्हिडिओमध्ये दिसत आहेत . जॅकी चॅन , सोनू सूद , अमायरा दस्तूर आणि दिशा पटानी यांची ‘कुंग फू योगा’ या सिनेमात महत्त्वपूर्ण भूमिका आहे . भारत - चीन यांच्यामध्ये होत असलेल्या व्यवहारात आता तीन सिनेमांची संयुक्तपणे निर्मिती करण्याचा करार झाला आहे . ‘कुंग फू योगा’ हा त्यातला एक सिनेमा . चीनचे निर्माते जोनाथन शेन यांनी सांगितले की , भारतात हा सिनेमा सुमारे ५०० स्क्रीनवर प्रदर्शित करण्यात येणार आहे . तसेच एका पत्रकार परिषदेत सोनूने त्याला हा सिनेमा पंतप्रधानांना दाखवायचा आहे असे सांगितले होते . पण , जर जॅकी चॅनला त्याच्या व्यग्र कारभारातून थोडा वेळ मिळाला असता तर सोनूने जॅकीची ओळख पंतप्रधानांशी करुन दिली असती . पण जॅकीला वेळ नसल्यामुळे हे होऊ शकले नाही . ’


क्रिती सेनन , राजकुमार राव आणि आयुषमान खुराना यांची महत्त्वपूर्ण भूमिका असलेला बरेली की बर्फी हा सिनेमा कधी प्रदर्शित होणार याचे तारीख आता नक्की झाली आहे . हा सिनेमा पुढच्या वर्षी २१ जुलैला प्रदर्शित होणार आहे . अभिनेत्री क्रिती सेननने सोशल मीडियावर याबद्दलची घोषणाही केली . आयुषमान खुरानासोबत तिने एक फोटो शेअर केला . या फोटोच्या मेसेजमध्ये सिनेमाच्या प्रदर्शनाची तारीख लिहिलेली आहे . या सिनेमाचं अधिकतर चित्रिकरण लखनऊमध्ये पूर्ण झाले आहे . या सिनेमाच्या कथानकाबद्दल अजून काही कळले नाही . पण ‘निल बटे सन्नाटा’ सिनेमाची निर्माती अश्विनी अय्यर तिवारी हिच या सिनेमाचीही निर्मिती करणार आहे . सुत्रांनी दिलेल्या माहितीनुसार या सिनेमात आयुषमान एका प्रिन्टिंग प्रेसमध्ये काम करणाऱ्या मुलाची व्यक्तिरेखा साकारणार आहे . तिकडेच क्रिती एका शहरी मुलीची व्यक्तिरेखा साकारणार आहे . या सिनेमात राजकुमार राव एका लेखकाची भूमिका साकारणार आहे . आयुषमान खुराना आणि क्रिती पहिल्यांदा एकत्र काम करत आहे . जंगली पिक्चर्स आणि बीआर स्टुडिओज या कंपनीने या सिनेमाची निर्मिती केली आहे . आयुषमानने इंग्रजी संकेतस्थळाला दिलेल्या वृत्तानुसार , ‘या सिनेमात माझी व्यक्तिरेखाही गावरान असणार आहे . मला व्यायाम करावा लागणार आहे . ‘मेरी प्यारी बिंदू’ या सिनेमासाठी मी वजन कमी केले होते . पण आता ते मला परत वाढवावे लागणार आहेत . अनेकदा आपण अशा व्यक्तींना भेटतो जे आपल्याला सिनेमातल्या व्यक्तिरेखेसारखे दिसतात . ‘विकी डोनर’ या सिनेमात मी ज्या पद्धतीने दिसलो आहे , वास्यविक जीवनात मी तसा नाही . या सिनेमातली माझी व्यक्तिरेखाही माझा भाऊ आणि माझा मित्र यांचे मिश्रण होते . ’ आयुषमानने सांगितले की , ”दम लगा के हईशा’मध्ये माझी जी व्यक्तिरेखा होती , माझ्या आयुष्यात मी अशा व्यक्तीशी कधीच भेटलो नव्हतो , म्हणून १० दिवसांसाठी मी हैदराबादला गेलो होतो . तिकडे मी अनेक लोकांना भेटलो आणि ती व्यक्तिरेखा अधिक समजून घेतली . ‘बरेली की बर्फी’ या सिनेमासाठीही मी अनेक लोकांना भेटलो . हा एक वेगळ्याच प्रकारचा विनोदीपट आहे . गावरान भाषेमध्ये हा संपूर्ण सिनेमा बनवण्यात आला आहे . याशिवाय मी पहिल्यांदा लखनऊ आणि बरेलीमध्ये सिनेमाचे चित्रिकरण करत आहे . ’ त्याच्या इतर सिनेमांप्रमाणेच आयुषमानने त्याच्या या सिनेमातही गाणी स्वतःच गायली आहेत .


भारतामध्ये सध्या सात कोटी मधुमेही रुग्ण असून पुढील २० वर्षांत मधुमेही रुग्णांची संख्या १२ कोटींपर्यंत जाणार असल्याचा इशारा इंडियन इन्स्टिटय़ूट ऑफ पब्लिक हेल्थ ( आयआयपीएच ) या संघटनेने दिला आहे . मधुमेही रुग्णांची संख्या कमी करण्यासाठी उपाययोजना आखण्याची गरज असल्याचेही त्यांनी सांगितले . मधुमेहावर नियंत्रण मिळवण्यासाठी आणि त्यापासून इतर आजार होऊ नये म्हणून भारतात प्रत्येक मधुमेही रुग्ण दरवर्षांला सरासरी २५ , ००० रुपये खर्च करतो , असे आयआयपीएचचे संचालक जी . व्ही . एस . मूर्ती यांनी ‘जागतिक आरोग्य दिना’च्या पाश्र्वभूमीवर शुक्रवारी सांगितले . सर्वाधिक मधुमेही रुग्ण असणाऱ्या देशांच्या यादीत भारत दुसरा आहे . भारतात सात कोटी मधुमेही रुग्ण आहेत . चीनमध्ये ११ कोटी मधुमेही रुग्ण असून या यादीत तो पहिल्या क्रमांकावर आहे . जर मधुमेहावर नियंत्रण मिळवण्यास अपयश आले , तर पुढील दोन दशकांमध्ये भारतामध्ये मधुमेही रुग्णांची संख्या १२ कोटींपर्यंत असेल , असे मूर्ती यांनी सांगितले . यंदा जागतिक आरोग्य दिनानिमित्त नैराश्य या मानसिक विकारावर जनजागृती करण्यात येत आहे . मधुमेह जर नियंत्रणात राहिला नाही , तर रुग्णालाही नैराश्य येते , असे मूर्ती यांनी सांगितले .


सलामीवीर रोहित शर्माचं आफ्रिका दौऱ्यातलं पहिलं शतक आणि युझवेंद्र चहल – कुलदीप यादव या फिरकी जोडगोळीने सामन्यात घेतलेल्या ६ विकेट या जोरावर , पाचव्या वन - डे सामन्यात भारताने आफ्रिकेवर ७३ धावांनी विजय मिळवला . या विजयासह ६ वन - डे सामन्यांच्या मालिकेत भारताने ४ - १ अशी विजयी आघाडीही घेतली आहे . नाणेफेक जिंकून आफ्रिकेने नाणेफेक जिंकून आफ्रिकेने सामन्यात प्रथम गोलंदाजी करण्याचा निर्णय घेतला . मात्र शिखर धवनने फटकेबाजी करत भारताला आक्रमक सुरुवात करुन दिली . अवश्य वाचा – विराट विक्रम – द . अफ्रिकेमधला भारताचा 25 वर्षांतला पहिला मालिका विजय मात्र शिखर माघारी परतल्यानंतर विराट आणि रोहित शर्मा यांच्यात शतकी भागीदारी झाली . विराट आणि अजिंक्य रोहितसोबत चोरटी धाव घेण्याच्या नादात धावबाद होऊन माघारी परतले . मात्र रोहितने एका बाजूने आपला किल्ला लढवत शतक पूर्ण केलं . कालच्या सामन्यात तब्बल १२ विक्रमांची नोंद करण्यात आली . अवश्य वाचा – वन - डे मालिकेत भारताचा विजय , आयसीसी क्रमवारीतही पटकावलं पहिलं स्थान ० – एका हंगामात रोहित शर्मा एवढे षटकार आतापर्यंत कोणत्याही खेळाडूने मारलेले नाहीयेत . २०१७ - १८ या हंगामात रोहितने आतापर्यंत ५७ षटकार ठोकले आहेत . रोहितने न्यूझीलंडच्या मार्टीन गप्टीलचा ५६ षटकारांचा विक्रमही मोडला . १ - आफ्रिकेत वन - डे मालिका जिंकण्याची ही भारताची पहिली वेळ ठरली आहे . पोर्ट एलिजाबेथच्या मैदानात पहिले ५ सामने गमावल्यानंतर भारताचा या मैदानावरचा हा पहिलाच विजय ठरला . २ - एखाद्या आशियाई संघाने आफ्रिकेत वन - डे मालिका जिंकण्याची ही दुसरी वेळ ठरली . याआधी २०१३ साली पाकिस्तानने आफ्रिकेला वन - डे मालिकेत हरवलं होतं . ३ – वन - डे मालिकेत विराटने ४०० धावांचा टप्पा पार केला . अशी कामगिरी करणारा विराट तिसरा भारतीय फलंदाज ठरला आहे . ७ – विराट कोहली आणि रोहित शर्मा ही जोडी आतापर्यंत ७ वेळा धावबाद झाली आहे . या यादीत विराट - रोहितच्या पुढे सचिन - सौरव ( ९ वेळा ) ही जोडी आहे . ९ – भारतीय संघाचा हा नववा मालिका विजय ठरला आहे . आतापर्यंत वेस्ट इंडिजने ( १९८० - १९८८ ) या काळात सर्वाधिक मालिका विजय मिळवलेले आहेत . १३ – विराट कोहली आणि रोहित शर्मा यांनी वन - डे क्रिकेटमध्ये आतापर्यंत १३ शतकी भागीदाऱ्या केल्या आहेत . सचिन तेंडुलकर आणि सौरव गांगुली ही जोडी या यादीत २६ भागीदाऱ्यांसह पहिल्या स्थानावर आहेत . १५ – सलामीवीर या नात्याने रोहित शर्माचं हे १५ वं शतक ठरलं . या यादीत सचिन तेंडुलकर ४५ शतकांसह पहिल्या तर सौरव गांगुली १९ शतकांसह दुसऱ्या स्थानावर आहे . २८ – युझवेंद्र चहल आणि कुलदीप यादव या जोडीने आतापर्यंत आफ्रिकेविरुद्ध मालिकेत २८ बळी घेतले आहेत . भारतीय फिरकीपटूंसाठी ही सर्वोत्तम कामगिरी मानली जात आहे . २६५ – भारताकडून खेळताना रोहित शर्माने तब्बल २६५ षटकार ठोकले आहेत . रोहितने यावेळी सचिनचा २६४ षटकारांचा विक्रमही मोडीत काढला . या यादीत भारताचा माजी कर्णधार महेंद्रसिंह धोनी ३३८ षटकारांसह पुढे आहे .


प्रियांका चोप्रा आणि निक यांचं कथित प्रेमप्रकरण हे चर्चेचा विषय ठरला आहे . यादोघांमध्ये नेमकं काय सुरू आहे हे जाणून घेण्याचं कुतूहल अनेकांना आहे आणि याच कुतूहलापोटी प्रियांकाच्या आईला या दोघांच्या नात्याविषयी विचारण्यात आलं . मात्र मधू चोप्रा यांनी फार काहीही न बोलता वेळ मारून नेण्याचा प्रयत्न केला आहे . प्रियांका आणि निकच्या नात्याविषयी कुटुंबिय गांभीर्यानं विचार करत आहेत का ? असा प्रश्न मधू यांना विचारण्यात आला होता . मात्र या नात्याबद्दल तुम्ही गंभीर आहात का ? या नात्याकडे तुम्ही गांभीर्यानं पाहत असाल तर आम्ही देखील गांभीर्यानं पाहायला सुरूवात करु’ असं उपरोधिक उत्तर मधू चोप्रा यांनी दिलं आहे . गेल्या काही दिवसांपासून बॉलिवूड आणि हॉलिवूडमध्येही प्रियांका – निकच्या नात्याची जोरदार चर्चा सुरू आहे . हे दोघंही साखरपुडा करणार असल्याच्याही चर्चा होत्या . गेल्याच महिन्यात प्रियांका आणि निक भारतात आले होते . यावेळी निकनं मधू चोप्रा यांची भेट घेतली होती . त्यावेळीदेखील मधू चोप्रा यांना निकबद्दल काही प्रश्न विचारण्यात आले होते . मात्र पहिल्याच भेटीत निकविषयी मत तयार करणं हे चुकीचं आहे असं म्हणत त्यांनी वेळ मारून नेली होती . मात्र मधू चोप्रानं निक - प्रियांकाविषयी केलेल्या या व्यक्तव्यामुळे सगळेच संभ्रमात पडले आहेत .


ऑनलाइन शॉपिंगमध्ये मागच्या काही दिवसांत भारतात वेगाने वाढ झाल्याचे चित्र आहे . घरबसल्या एका क्लिकवर आपल्याला पाहिजे त्या वस्तू सहज उपलब्ध होत असल्याने ग्राहकांकडून अशा शॉपिंगला जास्त पसंती दिली जात आहे . याचाच फायदा घेऊन ऑनलाइन पोर्टलकडून खास ऑफर्स देऊन ग्राहकांना आकर्षित केले जात आहे . नुकताच अॅमेझॉन आणि फ्लिपकार्ट या दोन्ही कंपन्यांनी आपला खास समर सेल लाँच केला असून तुम्ही नवीन मोबाइल खरेदी करण्याचा विचार करत असाल तर या सेलचा नक्की विचार करा . या दोन्ही कंपन्यांचा हा सेल १३ ते १६ मे दरम्यान असल्याचे कंपन्यांकडून स्पष्ट करण्यात आले आहे . यामध्ये मोबाइलबरोबरच टीव्ही , कपडे , चपला आणि इतरही अनेक उपकरणांवर ऑफर्स जाहीर करण्यात आल्या आहेत . फ्लिपकार्टवर Honor 9 Lite , Honor 9i आणि Honor 8 Pro या फोनवर घसघशीत सूट मिळणार आहे . यावर ७ हजार रुपयांची सूट आणि १० टक्क्यापर्यंत कॅशबॅक देण्यात येणार आहे . याशिवाय Infinix , Oppo , Samsung आणि Xiaomi या कंपन्यांच्या फोनवरही सूट मिळणार आहे . फोनशिवाय कॅमेरा नोटबुक आणि इतर अॅक्सेसरीजवरही फ्लिपकार्ट खास सूट देणार आहे . वॉलमार्टशी करार केल्यानंतरचा फ्लिपकार्टचा हा पहिलाच सेल आहे . या सेलसाठी कंपनीने एचडीएफसी बँकेशी करार केला असून या बँकेचे ग्राहक असलेल्यांना लगेचच १० टक्के सूट मिळेल . मात्र यासाठी ग्राहकांना आपल्या एचडीएफसीच्या डेबिट किंवा क्रेडीट कार्डवरुन खरेदी करावी लागणार आहे . Honor 9 Lite हा ३ जीबी रॅमचा फोन ९ , ९९९ रुपयांना तर Honor 9i हा फोन १५ , ९९९ रुपयांना मिळेल . याशिवाय Honor 9 Lite या ४ जीबी रॅमच्या फोनवर २ हजार रुपयांची सूट मिळेल . Honor 8 Pro वर तब्बल ८ हजार रुपयांची सूट फ्लिपकार्टने दिली आहे . Redmi Note 5 हा ३ जीबी रॅम व ३२ जीबी स्टोरेज असलेला फोन ८ , ९९९ रुपयांना खरेदी करता येईल . Oppo F7 या ६४ जीबीाच्या फोनवर १ हजार रुपयांची सूट मिळेल . Panasonic P95 याठिकाणी ३ , ९९९ रुपयांत मिळेल , म्हणजेच या फोनवरही १ हजार रुपयांची सूट मिळेल . अॅमेझॉनवर कपड्यांवर ५० ते ८० टक्के सवलत देण्यात आली असून फ्लिपकार्टवरही तेवढीच सूट देण्यात आली आहे . याशिवाय चप्पल आणि बूटांवर दोन्ही कंपन्यांनी ४० ते ८० टक्के सूट मिळणार आहे . याबरोबरच अॅमेझॉनने टायटन , कॅसिओ आणि फास्टट्रॅकवर जवळपास ७० टक्क्यांपर्यंत सूट दिली आहे . फ्लिपकार्टवर याच घड्याळांवर ८० टक्के सूट देण्यात आली आहे . अॅमेझॉनने आयसाआयसीआय बँकेसोबत करार केला असून या कंपनीच्या डेबिट किंवा क्रेडिट कार्डवरुन खरेदी करणाऱ्यांना थेट १० टक्के सूट मिळणार आहे . यासाठी किमान ३ हजारांची खरेदी करणे आवश्यक आहे . प्रत्येक कार्डवर जास्तीत जास्त १५०० रुपये सूट मिळेल असे कंपनीने स्पष्ट केले आहे .


सूर्यस्नान आणि पुरेशा प्रमाणात जीवनसत्त्व ‘ड’ घेण्यामुळे मधुमेह आणि हृदयविकाराचा धोका कमी होण्यास मदत होत असल्याचा दावा एका नव्या संशोधनात करण्यात आला आहे . अहारामध्ये चरबीयुक्त पदार्थाचा जास्त प्रमाणात वापर केल्यामुळे चयापचाय सिंड्रोममध्ये वाढ होऊ शकते . या सिंड्रोमच्या वाढीसाठी जीवनसत्त्व ‘ड’ची शरीरातील कमतरता कारणीभूत ठरते . त्यामुळे शरीरातील गट जिवाणू ( आतडय़ातील सूक्ष्मजीव ) अस्थिर होतात , असे संशोधकांना आढळून आले . अभ्यासानुसार , जीवनसत्त्व ‘ड’चे शरीरातील प्रमाण पुरेशा प्रमाणात असणे आवश्यक आहे . जीवनसत्त्व ‘ड’ची कमतरता भरून काढण्यासाठी सूर्यस्नान , पूरक अहार घेणे आवश्यक असल्याचे अमेरिकेतील सिन्हाई आरोग्य केंद्राचे स्टिपेन पॅन्डोल यांनी म्हटले आहे . जगातील जवळपास एकचथुर्ताश प्रौढांवर चयापचाय सिंड्रोमचा परिणाम होतो . तसेच तो मधुमेह आणि हृदयरोग होण्यासाठी मोठा धोका आहे . अतिस्थूलतेच्या लक्षणांसह रक्तातील साखरेचे प्रमाण वाढणे , उच्च रक्तदाब अथवा उच्च कोलेस्ट्रॉल ही याची लक्षणे आहेत . चयापचायाचा सिंड्रोम होण्यासाठी जीवनसत्त्व ‘ड’ची शरीरातील कमतरता कारणीभूत असल्याचे त्यांनी म्हटले . जीनवसत्त्व ‘ड’च्या कमतरतेमुळे आतडय़ातील जिवाणूंचे प्रमाण कमी होते . त्यामुळे जीनवसत्त्व ‘ड’ असलेला पूरक अहार घेणे आवश्यक आहे . हे संशोधन फ्रंटियर्स फिजिओलॉजी जर्नलमध्ये प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


तापावरील लस सकाळच्या वेळेत रुग्णाला दिल्यास ती अधिक प्रभावी आणि परिणामकारक ठरते , असे नुकत्याच करण्यात आलेल्या एका अभ्यासात स्पष्ट झाले आहे . संशोधकांनी लंडनमधील शीतज्वर लसीकरण कार्यक्रमात २०११ आणि २०१३ या काळातील २४ अभ्यासांचे विश्लेषण केले आहे . त्यात ६५ वर्षांवरील २७६ व्यक्तींना तीन वेगवेगळ्या तापांसाठी सकाळी ९ ते ११ आणि दुपारी ३ ते ५ या वेळेत लस देण्यात आली . यापैकी दोन प्रकारांचा ताप असलेल्या रुग्णांच्या प्रकृतीत गतीने सुधारणा झाली , तर दुपारी लस देण्यात आलेल्या रुग्णांच्या प्रकृतीतील सुधारणेची गती कमी होती , असे संशोधकांनी म्हटले आहे . तिसऱ्या प्रकारचा ताप असलेल्या रुग्णांच्या प्रकृतीत कोणताही विशेष फरक जाणवला नाही . प्रत्येक रुग्णाच्या प्रकृतीत सतत चढ - उतार होत असतात . त्यामुळे लसीकरणानंतर रुग्णाच्या प्रकृतीतील बदल सातत्याने तपासण्याची गरज असते , असे बर्मिगहॅम विद्यापीठाच्या अॅना फिलिप्स यांनी सांगितले . सकाळच्या वेळी देण्यात आलेल्या लसीमुळे रुग्णाकडून सकारात्मक प्रतिसाद मिळाला . या संशोधनामुळे लसीकरणात आणखी कोणते बदल करावेत यासाठी नव्या कल्पना मिळाल्या , असेही फिलिप्स यांना स्पष्ट केले . शीतज्वरामुळे दरवर्षी अडीच ते पाच लाख रुग्णांचा मृत्यू होतो , असे संशोधकांचे म्हणणे आहे . तापाचा संसर्ग कमी करण्यासाठी प्रत्येक वर्षी मोठय़ा प्रमाणात खर्च करण्यात येतो . प्रौढ व्यक्तींना याचा संसर्ग लगेच होतो , असे बर्मिगहॅम विद्यापीठाचे संशोधक जानेत लॉर्ड यांनी सांगितले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


पुणे : विक्रम फडणीस हे नाव फॅशन इंड़स्ट्रीसाठी नवं नाही . गेली अनेक वर्ष हिंदीत काम करणार्या विक्रम यांनी दिग्दर्शनात पदार्पण करण्यासाठी मराठी सिनेमा निवडला . याचा विषयही निवडताना दिग्दर्शकाने चौकोनी कुटुंब निवडलं . सुबोध भावे , मुक्ता बर्वे , मीना नाईक यांच्यासह सोनाली खरे , तृष्णिका शिंदे , निष्ठा वैद्य यांच्या या सिनेमात मुख्य भूमिका आहेत . ई सकाळच्या या व्यासपीठावर कघी नव्हे तो लाईव्ह रिव्ह्यूचा प्रयोग पहिल्यांदा करण्यात आला . या रिव्ह्यूमध्ये कलाकारांनाही सहभागी होता येतं . यावेळी ह्रदयांतरचा रिव्ह्यू करताना सिनेमाच्या कलाकार दिग्दर्शकांना उपस्थित राहता आलं नाही . व्हिडीओ रिव्ह्यु प्रत्येक माणसाची आपली अशी प्रायोरिटी ठरलेली असते . रोजच्या दिनक्रमामध्ये या प्रायोरिटीज बदलत असतात . खरंतर त्या बदलल्या पाहिजेत . पण संपूर्ण दिवस जेव्हा कुटुंबातल्या कर्त्या माणसाला केवळ आपला उद्योग महत्वाचा वाटू लागतो , त्यावेळी मात्र गाडी हालू लागते . कारण पत्नी , मुलं यांचा विचार त्याच्याकडून दुय्यम होऊ लागतो . मग तंटे वाढतात . नवरा बायकोच्या नात्याला ग्रहण लागू लागतं . यात मुलंही होरपळतात . अशी स्थिती थोड्या फार फरकाने सगळ्या कुटुंबात असते . असा सगळा प्रकार चालू असताना , अचानक एक संकटाची मोठी लाट या कुटुंबासमोर येेते , आणि ती परिस्थिती सगळ्यांच्या प्रायोरिटीज बदलते . त्यातून तयार होणारा हा सिनेमा आहे . लाईव्ह रिव्ह्यू पाहताना या सिनेमातली गंमत आणखी समजेल . विक्रम फडणीस यांच्या दिग्दर्शनाची ही पहिलीच खेप आहे . या पहिल्याच प्रयत्नात त्यांनी अत्यंत महत्वाचा पण हळूवार , निरागस विषय हाताळला आहे . सुबोध भावे आणि मुक्ता बर्वे यांनी तर आपल्या अभिनयाने या सिनेमाचा स्तर कमालीचा उंचावला आहे . सिनेमातले अनेक प्रसंग पाहताना डोळ्यांच्या कडा ओलावतात . एकूणात , ह्रदयांतर हा एक अत्यंत भावनिक प्रवास आहे . तो शोकात्म नाही . जगण्याची उमेद देणारा आहे . उगाच टपोरीगिरी करायला हा सिनेमा पाहणार्यांनो हा सिनेमा तुमच्यासाठी नाही . पण काहीतरी वेगळं कौंटुंबिक मूल्य असणारं असं पाहायचं असेल तर हा सिनेमा आपलं चांगलं रंजन करू शकेल . विक्रम फडणीस यांनी पहिल्याच प्रयत्नात केलेल्या कौतुकास्पद कामगिरीला ई सकाळचे 4 चीअर्स .


आपण सुंदर दिसावे असे प्रत्येकालाच वाटत असते . यातही स्त्रिया आपल्या सौंदर्याबाबत जास्त पझेसिव्ह असल्याचे दिसते . नैसर्गिक सौंदर्य ठिक आहे पण त्यात आणखी भर घालण्यासाठी स्त्रिया विविध प्रकारच्या सौंदर्य प्रसाधनांचा वापर करतात , नाहीतर भरमसाठ पैसे घालवून पार्लरमध्ये जातात . पण सौंदर्यासाठी घरच्या घरी करता येतील अशा काही गोष्टी आपल्याला माहित असतील तर ? यासाठी काही किमान गोष्टींची माहिती असणे आवश्यक असते . पाहूयात कोणत्या घरगुती उपायांनी तुम्ही विशेष खर्च न करता तुमचे सौंदर्य खुलवू शकता . मेनिक्युअर हात हे आपण दिवसभर वेगवेगळ्या कामांसाठी वापरत असतो . ते सुंदर दिसावेत यासाठी मेनिक्युअर करणे आवश्यक असते . हे मेनिक्युअर केवळ पार्लरमध्येच करता येते असा अनेकांचा समज असेल पण तसे नसून घरच्या घरीही तुम्ही ते करु शकता . मेनिक्युअर हे केवळ सौंदर्यासाठीच उपयुक्त नसते तर रक्ताभिसरणासाठीही त्याचा चांगला उपयोग होतो . तसेच मृत पेशी आणि हातावरील मळ निघून जाण्यासाठीही याचा चांगला उपयोग होतो . कोमट तेलाने केसांचा मसाज केसांना कोमट तेलाने मसाज करणे केसांच्या आरोग्यासाठी अतिशय चांगले असते . यामुळे केसांचे मूळांपासून चांगले पोषण होते . तसेच यामुळे केसांचा पोत सुधारण्यासही मदत होते . हा मसाज पार्लरमध्ये घेणे महागडे असते . पण घरच्या घरी तुम्ही ही गोष्ट अगदी सहज आणि फुकटात मिळवू शकता . स्टीम फेशियल चेहऱ्यावर वाफ घेणे हा चेहरा स्वच्छ करण्याचा उत्तम उपाय आहे . यामुळे चेहऱ्यावरील रंध्रे उघडली जाऊन चेहरा स्वच्छ होण्यास मदत होते . तसेच ही गोष्ट घरच्या घरी केव्हाही करणे अतिशय सोपे असते . पेडिक्युअर पाय स्वच्छ असणे आरोग्याच्या आणि सौंदर्याच्यादृष्टीने अतिशय महत्त्वाचे असते . पार्लरमध्ये ज्या गोष्टीसाठी आपल्याला जास्त किंमत मोजावी लागते ती गोष्ट घरच्या घरी मोफत करता येते . पायाच्या नखांमधील घाण , इतर मृत त्वचा साफ करण्यासाठी पेडिक्युअर अतिशय महत्त्वाचे ठरते . व्हॅक्सिंग व्हॅक्सिंगसाठी महिला कायम पार्लरमध्ये जातात . यासाठी बरेच पैसेही खर्च होतात . मात्र हेच व्हॅक्सिंग तुम्ही घरच्या घरीही अतिशय चांगल्या पद्धतीने करु शकता . यातील व्हॅक्सही तुम्ही घरी तयार करु शकता किंवा बाजारातही ते कमी किंमतीत मिळू शकते . त्यामुळे तुमचा हाही खर्च सहज वाचू शकतो .


वसुबारसनंतर येणा - या धनत्रयोदशीला विशेष महत्त्व आहे . भगवान धन्वंतरीच्या प्रकटीकरणाच्या दिवशी धनत्रोयदशी साजरी केली जाते . या दिवशी देवी लक्ष्मी बरोबरच गणपती आणि धन्वंतरीची देखील पूजा केली जाते . यादिवशी नवी वस्तू खरेदी करण्याची परंपरा आहे . धनत्रोयदशीला सोने - चांदीची खरेदी केली जाते . यंदा धनत्रोदशीच्या पूजेचा मुहूर्त हा जवळपास ४५ मिनिटांचा आहे . धनत्रोदशी पूजेचे मुहूर्त यंदा धनत्रोदशीच्या पूजेचा मुहूर्त हा २८ ऑक्टोबरला संध्याकाळी ५ वाजून ३५ मिनिटांपासून सुरू आहे . तर ६ वाजून २० मिनिटांपर्यंत तो राहणार आहे . जवळपास ४५ मिनिटांचा हा पूजेचा मुहूर्त असणार आहे . धनत्रोयदशीला करण्यात येणा - या लक्ष्मीपूजनाचा मुहूर्त हा ६ . २९ ते ७ . ५० पर्यंत असणार आहे . धनत्रोदशी खरेदीचा मुहूर्त धनत्रोदशी दिवशी सोन्या चांदीचे दागिने किंवा धातूच्या वस्तू खरेदी करण्याची प्रथा आहे . आजही काही जण शुभ मुहूर्तावरच दागिन्यांची किंवा वस्तूंची खरेदी करतात . यंदा वस्तू खरेदी ही दूपारी १ . ५५ ते ३ . ८ हा शुभमुहूर्त करता येणार आहे . त्याचप्रमाणे संध्याकाळी ६ . २९ मिनिटे ते ८ . १२ हा देखील शुभमुहूर्त राहणार आहे .


कोणत्याही पदाचे मला आकर्षण नाही . भारतीय क्रिकेट नियामक मंडळासाठी ( बीसीसीआय ) वेळ देताना वेळप्रसंगी मी महाराष्ट्र क्रिकेट संघटनेच्या अध्यक्षपदाचा त्याग करीन , असे संघटनेचे अध्यक्ष अजय शिर्के यांनी सांगितले . उच्च न्यायालयाने लोढा समितीच्या सूचनांची अंमलबजावणी करण्यास बीसीसीआयला सांगितले आहे . त्यानुसार एका व्यक्तीस एका वेळी क्रिकेट संघटनेच्या एकाच पदावर काम करण्याची सूचना देण्यात आली आहे . शिर्के हे बीसीसीआयचे सचिव असून त्यांच्याकडे महाराष्ट्र क्रिकेट संघटनेचेही अध्यक्षपद आहे . शिर्के म्हणाले , मला क्रिकेटच्या सत्तेचे बिलकुल आकर्षण नाही . जर एखाद्याने मला दोन्ही पदांचा त्याग करण्याची सूचना केली तर मी या पदांचा त्याग करीन . राज्य संघटनेपेक्षा बीसीसीआयला माझी जास्त गरज आहे . महाराष्ट्र क्रिकेट संघटनेबरोबरच मुंबई क्रिकेट संघटना व विदर्भ क्रिकेट संघटना अशा तीन संघटना महाराष्ट्रात कार्यरत आहेत . लोढा समितीने एका राज्यास एकच मताधिकार दिला आहे . एका वर्षांत तीन संघटकांनी आलटून पालटून या अधिकाराचा उपयोग करावा अशीही सूचना लोढा समितीने केली आहे . मुंबई येथे पुढील आठवडय़ात बीसीसीआयची बैठक होणार आहे . त्यामध्ये आम्ही लोढा समितीच्या शिफारसींवर सविस्तर चर्चा करणार आहोत असेही शिर्के यांनी सांगितले . बीसीसीआयचे अध्यक्ष अनुराग ठाकूर यांच्याकडे हिमाचल प्रदेश क्रिकेट संघटनेचेही अध्यक्षपद आहे . त्यांनाही एका पदाचा त्याग करावा लागणार आहे . अनिरुद्ध चौधरी व अमिताभ चौधरी यांच्याकडेही दोन पदे असून त्यांनाही केवळ एकच पद ठेवावे लागणार आहे


मुंबई : व्हायरस मराठीच्या आगामी गेट टूगेदर व्हिडीओ मध्ये अभिनेता सुयश टिळकनं स्त्री पात्र साकारलं आहे . गेट टू गेदरसाठी जमलेल्या व्हायरस मराठीच्या सर्व सात अभिनेत्यांना दिग्दर्शक संतोष कोल्हे यांनी सात भूमिका सादर करण्याचं आवाहन दिलं होतं , त्यात सुयश नं तरुण घरंदाज स्त्रीचं रूप घेऊन छान सादरीकारण केलं आहे . आजवर पडद्यावर अनेक पुरुष कलाकारांनी स्त्री भूमिका करण्याचं आवाहन स्विकारलं आहे , सुयश नं ही हे आवाहन स्विकारलं असून त्याची लूक टेस्ट या व्हिडीओ मध्ये करण्यात आली आहे . समीर पाटील यांनी जादुगार , शर्मिला शिंदे यांनी भिकारीण , छाया कदम यांनी पुरुष , रिचा अग्निहोत्री यांनी चेटकीण , अक्षय शिंपी याने वेडा , तर चैतन्य सरदेशपांडे याने गोवन तरुण असे पात्र साकारलेले आहे . शॉक कथेच्या सर्व कलावंतांनी एकत्र येऊन केलेल्या गेट टुगेदर मध्ये प्रत्येकाने अशा विविध रुपात आपली आपली सादारीकरणं केली आहेत . या प्रत्यकाने केलेल्या ऑडिशन च्या सादरीकरणाला लिखाणाचं सूत्र देण्याचं काम लेखक मुकेश माचकर यांनी केलं आहे . ऑसम टूसम हा ट्रॅव्हल शो आणि शॉक कथा या दोन मालिका सध्या व्हायरस मराठीवर दिसत आहेत . व्हायरस मराठीच्या व्हिडीओज ना यू ट्यूबवर उत्तम प्रतिसाद मिळत असून तरुणा च्या कडून चांगली पसंती मिळते आहे . श्रीधर चिटणीस आणि संतोष कोल्हे हे या व्हिडीओज ची निर्मिती करत आहेत .


आपण सुंदर दिसावे असे प्रत्येक स्त्रीला वाटते . पण त्यासाठी नेमके काय करायला हवे हे आपल्याला माहित नसते . त्यातही रोजची धावपळ आणि वेळेचे गणित यामध्ये आपण स्वतःकडे दुर्लक्ष करतो . पण मेकअपच्या काही सोप्या टीप्स वापरल्यास आपल्या सौंदर्यात भर घालण्यासाठी त्याचा नक्कीच फायदा होतो . यातची सर्वात महत्त्वाचे म्हणजे आपल्या त्वचेची काळजी घेणे जास्त महत्त्वाचे असते . त्वचा चांगली असेल तर तुमच्या लूकमध्ये निश्चितच भर पडते . एकूणच चांगा मेकअप आणि व्यवस्थित राहील्याने आपल्या आपला आत्मविश्वासही वाढतो . त्यासाठी घाईच्या वेळेत झटपट होतील आणि सोप्या असतील अशा या मेकअप टीप्सचा वापर नक्की करुन पाहा . घरच्याघरी सहज करता येतील अशा असल्याने तुमच्या खिशालाही फारसा भार पडणार नाही . १ . त्वचेतील आर्द्रता टिकून राहील असे पाहा रात्रीच्या वेळी आपल्या नकळत आपली त्वचा चांगली होत असते . त्यामुळे रात्री झोपताना चेहऱ्याला मॉईश्चरायझर लावून झोपल्यास त्याचा चांगला फायदा होतो . याशिवाय ऑलिव्ह ऑईलही त्वचेची आर्द्रता योग्य ठेवण्यास उपयुक्त असते , त्याचाही वापर करु शकता २ . नखांना पेट्रोलियम जेली लावा अनेकदा आपल्या हातांची नखे कोरडी पडतात किंवा ती निर्जिव झाल्यासारखी दिसतात . मात्र त्यातील ओलावा आणि चमक टिकवून ठेवायची असले तर नखांच्या मूळांशी पेट्रोलियम जेली लावल्यास त्याचा फायदा होतो . ३ . लिप बामचा वापर करा चेहरा थकल्यासारखा वाटत असेल तर लिप बामचा वापर करा . त्यामुळे चेहऱ्यावरचा थकवा कमी जाणवतो . तसेच हा लिप बाम थोड्या प्रमाणात गालावर लावल्यास तुम्ही नकळत ताजेतवाने वाटता . ४ . ब्लो ड्रायर वापरु नका ब्लो ड्रायरमुळए केसांना प्रमाणापेक्षा जास्त उष्णता मिळते . त्यामुळे केस खराब होण्याची शक्यता असते . ब्लो ड्रायरच्या उष्णतेमुळे केसातील आर्द्रता कमी होऊन केस प्रमाणापेक्षा जास्त कोरडे होतात . त्यामुळे ते तुटण्याचीही शक्यता असते . ५ . चेहऱ्याला क्रीम लावा चेहऱ्यावर ग्लो आणायचा असल्यास बाहेर जाताना चेहऱ्याला हलके क्रीम लावा . आपल्या त्वचेच्या पोतानुसार हे क्रीम कोणते असावे ते प्रत्येकाने ठरवावे . त्यामुळे तुमचा चेहरा लगेचच चांगला दिसण्यास मदत होईल .


पाकिस्तानचा फलंदाज फखर झमानने रविवारी क्रिकेट विक्रमाच्या पुस्तकात आपल्या कामगिरीचे नवे पान जोडले . एकदिवसीय क्रिकेटमध्ये झटपट एक हजार धावा आणि सलग तीन डावांत नाबाद राहिल्यानंतर बाद होण्याची अनोखी कामगिरी त्याने झिंबाब्वेविरुद्ध केली . झिंबाब्वेविरुद्धच्या पाच एकदिवसीय सामन्यांच्या मालिकेत झमान आज पाचव्या सामन्यात बाद झाला . मालिकेतील पहिल्या सामन्यात तो बाद झाला होता . त्यानंतर तो थेट आज पाचव्या सामन्यातच बाद झाला . या कालावधीत त्याने 455 धावा केल्या . ही एकदिवसीय क्रिकेटमधील अनोखी कामगिरी ठरली . त्याने पाच सामन्यांच्या मालिकेत सर्वाधिक 515 धावा केल्या . या सामन्यात तो तिसऱ्या शतकापासून वंचित राहिला . तो 85 धावांवर बाद झाला . या अर्धशतकी खेळीत त्याने एकदिवसीय क्रिकेटमध्ये झटपट एक हजार धावा करण्याची कामगिरीदेखील केली . त्याने 18 डावांत एक हजार धावा केल्या . यापूर्वी 21 डावांत एक हजार धावा करण्याची कामगिरी पाच फलंदजांनी केली आहे . झमानने या मालिकेत पाच डावांत 60 , नाबाद 117 , नाबाद 43 , नाबाद 210 आणि 85 अशा धावा केल्या . झमानने एकदिवसीय क्रिकेटमध्ये तीन शतके आणि पाच अर्धशतके झळकाविली आहेत . झटपट एक हजार धावा करणारे फलंदाज डाव फलंदाज 18 फखर झमान ( पाकिस्तान ) 21 व्हिव रिचर्डस ( विंडीज ) , केविन पीटरसन ( इंग्लंड ) , जोनाथन ट्रॉट ( इंग्लंड ) , क्वींटॉन डी कॉक ( द . आफ्रिका ) , बाबर आझम ( पाकिस्तान ) 23 गॉर्डन ग्रिनीज ( विंडीज ) , रायन टेन डोएश्चेट ( नेदरलॅंड्स ) , अझर अली


‘आयटम’चा आज शुभारंभाचा प्रयोग महाविद्यालयीन शिक्षण घेत असताना आणि नंतर नाटक कंपनी या संस्थेच्या माध्यमातून अभिनयाबरोबरच एकांकिका लेखन करणारा सिद्धेश पूरकर हा मराठी युवक आता हिंदूी नाटककार म्हणून रंगभूमीवर पदार्पण करीत आहे . सिद्धेश याच्या ‘आयटम’ या नाटकाचा शनिवारी ( १८ जून ) भरत नाटय़ मंदिर येथे रात्री साडेनऊ वाजता शुभारंभाचा प्रयोग होत आहे . ‘आयटम’ या शब्दाचा आपल्याला मराठीमध्ये वस्तू किंवा नग हा अर्थ ठाऊक आहे . पण , आयटम हा शब्द कसा गमतीदार झाला आहे आणि वेगवेगळ्या वयोगटामध्ये या शब्दाला कसे वेगवेगळे अर्थ प्राप्त होतात त्याची उकल या नाटकातून होते . मुद्रित , इलेक्ट्रॉनिक असो किंवा युवकांमध्ये लोकप्रिय असलेले समाज माध्यम ( सोशल मीडिया ) अशा सर्वच माध्यमांचे पुरुषीकरण यावर हे नाटक भाष्य करते , असे सिद्धेश पूरकर याने सांगितले . बृहन महाराष्ट्र वाणिज्य महाविद्यालयामध्ये असताना पुरुषोत्तम करंडक स्पर्धेसाठी एकांकिकेचे लेखन आणि अभिनय असा दुहेरी अनुभव त्यासाठी मला उपयोगी पडला . पदवी संपादन केल्यानंतर प्रायोगिक नाटय़चळवळीतील नाटक कंपनी या संस्थेच्या माध्यमातून रंगभूमी चळवळीशी मी जोडला गेलो आहे . ‘कबाडी अनकट’ आणि ‘पेशंट’ या मी लिहिलेल्या दोन दीर्घाकाचे प्रयोग यापूर्वी नाटक कंपनीच्या माध्यमातूनच झाले आहेत . ‘कबाडी अनकट’ नाटकाच्या मुंबई येथे झालेल्या प्रयोगानंतर ज्येष्ठ दिग्दर्शिका विजया मेहता यांनी माझे कौतुक केले होते . तो माझ्यासाठी सर्वात मोठा पुरस्कार होता आणि मी योग्य मार्गावर चाललो आहे याची जणू त्यांनी पावतीच दिली . मात्र , हिंदूी नाटक लेखनाचा हा माझा पहिलाच प्रयत्न असल्याचे सिद्धेशने सांगितले . हा विषय सुचल्यानंतर कल्पना कागदावर उतरवून काढली . पुढे १५ दिवस असेच निघून गेले . त्यानंतर मात्र तीन महिन्यांत पूर्ण नाटक लिहून झाले . मला जे म्हणायचे आहे ते दृश्यभाषा ( व्हिज्युअल ) , चित्रभाषा आणि संवादातून अभिव्यक्त होत असल्याची खात्री पटल्यानंतरच हे नाटक करण्याचे निश्चित केले . आम्ही वेगवेगळ्या महाविद्यालयातील युवक एकत्र येऊन ‘आयटम’ हे नाटक करीत आहोत . दोन महिन्यांची रंगीत तालीम झाल्यानंतर आता साऱ्यांनाच प्रत्यक्ष प्रयोगाची उत्सुकता आहे . क्षितिज दाते याने हे नाटक दिग्दर्शित केले असून २० ते २६ वयोगटातील वीस कलाकारांचा संच हे नाटक सादर करणार आहे , असे सिद्धेश याने सांगितले .


ऑनलाईन डेटिंग ही आजकाल अतिशय कॉमन गोष्ट आहे . सिंगल असणारे अनेक जण कधी सहज टाईमपास म्हणून तर कधी लग्न करायचे म्हणून ऑनलाईन डेटिंग करताना दिसतात . एकदा एखाद्या व्यक्तीविषयी थोडी माहिती मिळाली की त्या व्यक्तीचे फेसबुक प्रोफाईल , इन्स्टाग्राम , टर चेक केले जाते . आणि यावर असणाऱ्या माहितीवरुन आपण ज्याच्याशी किंवा जिच्याशी डेटिंग करत आहोत ती व्यक्ती कशी असेल याचा अंदाज बांधला जातो . मात्र व्हर्च्युअल जगात हरवल्याने आणि व्यक्तीला प्रत्यक्ष न भेटल्याने एखाद्या व्यक्तीची नेमकी इमेज मनात बांधणे योग्य नाही . बराच काळ ऑनलाईन डेटिंग केल्यावर त्या व्यक्तीविषयीचे काही संदर्भ अचानक समोर येतात आणि आपण चॅट करत असलेली व्यक्ती जे नाव आहे ती नव्हतीच किंवा तिची पार्श्वभूमी अतिशय वाईट असल्याचे समोर येते . मात्र तेव्हा वेळ निघून गेलेली असते . तेव्हा ऑनलाईन डेटिंग करताना कोणत्या गोष्टींची आवर्जून काळजी घ्यायला हवी . १ . ऑनलाईन डेटिंग करताना आपण ज्या व्यक्तीशी संपर्कात आहोत तीची पार्श्वभूमी गुन्ह्याशी निगडीत नाही ना याची खात्री करावी . काही दिवस थांबावे लागले तरी योग्य ती खातरजमा करुन मगच संपर्क वाढवावा . २ . ऑनलाईन डेटिंग करताना एखाद्या व्यक्तीविषयी आपल्याला अधिक माहिती हवी असल्यास ही माहिती काढून देण्याचे काम करणाऱ्या काही कंपन्या आहेत . तेव्हा अशा व्यावसायिक कंपन्यांकडून योग्य ती माहिती घेऊन मगच पुढे गेलेले केव्हाही चांगले . ३ . अनेकदा ऑनलाईन डेटिंग करताना व्यक्ती आपल्याविषयीच्या काही गोष्टी लपवते . आपले आधी लग्न झाले होते की नाही किंवा आता आपण विवाहित आहोत अशा गोष्टी सांगत नाहीत . केवळ वेळ घालवण्यासाठी अशा पद्धतीचे उद्योग केले जातात . तेव्हा योग्य ती खात्री करुन मगच डेटिंग केलेले अधिक सुरक्षित ठरु शकते . ४ . ऑनलाईन डेटिंग करताना सुरुवातीलाच आपल्या वैयक्तिक आयुष्याविषयी जास्तीच्या गोष्टी समोरच्याला सांगणे योग्य नाही . त्यामुळे समोरची व्यक्ती कशी आहे याचा अंदाज घेत आपल्या गोष्टी शेअर करणे हिताचे ठरु शकते . ५ . आपण ऑनलाईन डेटिंग करत आहोत हे आपल्या जवळच्या मित्रमैत्रीणींना माहिती असावे . त्यांना या गोष्टीची कल्पना असल्याने भविष्यात काही अडचण आल्यास ते आपल्या मदतीसाठी उभे राहू शकतात .


फेसबुक हे सर्वाधिक वापरलं जाणारं माध्यम आहे . इन्स्टाग्राम या फोटोशेअरिंग अॅपलाही तितकीच पसंती मिळताना दिसत आहे . या दोन्ही ठिकाणी युजर्स त्यातूनही तरूण युजर्स आपला सर्वाधिक वेळ व्यतित करतात . पण काहीजण ठराविक मर्यादेहून अधिक काळ या माध्यमाचा वापर करतात . त्यामुळे फेसबुक , इन्स्टाग्राम हे अनेकांसाठी व्यसन ठरलं आहे . पण आता फेसबुकनं नवं फीचर आणलं आहे ज्यामुळे युजर्सनां आपण फेसबुक किंवा इन्स्टाग्रामवर किती वेळ व्यतित केला याची माहिती मिळणार आहे . ‘युअर टाईम ऑन फेसबुक’ आणि ‘युअर अॅक्टिव्हिटी’ या पर्यायावर क्लिक केल्यास फेसबुक आणि इन्स्टाग्रामवर आपण किती वेळ घालवला हे युजर्सनां कळणार आहे . फेसबुक हे मोठं व्यासपीठ आहे . जगभरातले कोट्यवधी लोक या माध्यमामुळे एकमेकांशी जोडले गेले आहेत . या माध्यमाचा फायदा आहे . मात्र या माध्यमांशी जोडल्या गेलेल्या युजर्सनां याचा त्रास होऊ नये यासाठी फेसबुकनं टाइमलिमिट घालून दिली आहे . या टाइम लिमिटमुळे युजर्स एका ठराविक वेळेपर्यंतच फेसबुक किंवा इन्स्टाग्रामवर ऑनलाइन राहू शकतील . वेळ संपली की युजर्सच्या स्क्रिनवर अलर्ट येतील . यामुळे मर्यादेपेक्षा अधिक वेळ सोशल मीडियावर घालवून होणारा वेळेचा अपव्यय युजर्सना टाळता येणार आहे . तसेच अॅक्टीव्हीटी ग्राफ बार मुळे प्रत्येक दिवशी आपण किती वेळ या ठिकाणी सक्रीय होतो याचीही माहिती त्यांना मिळणार आहे .


व्हॉट्स अॅप हे सर्वाधिक वापरलं जाणारं मेसेजिंग अॅप आहे . व्हॉट्स अॅपमधले मेसेज हे end - to - end encryption प्रणालीमुळे सुरक्षित असतात . त्यामुळे व्हॉट्स अॅप हे सुरक्षित मानलं जातं . पण , सध्या काही फॉरवर्ड मेसेजमुळे अनेकांचं व्हॉट्स अॅप किंवा फोनच बंद पडत असल्याचं समोर आलं आहे . त्यामुळे हे मेसेज उघडून न बघण्याचे किंवा ते इतरांना फॉरवर्ड न करण्याचं आवाहन केलं जात आहे . “This is very interesting…Read more” असं लिहलेला हा मेसेज उघडून पाहिल्यावर व्हॉट्स अॅप क्रश होत असल्याचं किंवा फोनच हँग होत असल्याची तक्रार अनेकांनी केली आहे . या मेसेजसोबत “Read More” इतकंच लिहिलेला आणखी एक मेसेज व्हायरल होत आहे . उत्सुकतेपोटी हा मेसेज उघडून पाहिला की फोन रिस्टार्ट करावा लागत असल्याच्या तक्रारी अनेकांनी केल्या आहे . रेडिटवर याची पोस्टही व्हायरल होत आहे . अँड्राईड आणि आय़फोन वापरणाऱ्या अनेक ग्राहकांनी अशाप्रकारचे मेसेज उघडून पाहिल्यानंतर व्हॉट्स अॅप बंद होत असल्याचं सोशल मीडियाच्या माध्यमातून सांगितलं आहे . त्यामुळे व्हॉट्स अॅपवरून येणारे हे मेसेज उत्सुकतेपोटी उघडून न पाहाण्याचे किंवा इतरांना ते फॉरवर्ड न करण्याचं आवाहन युजर्सना करण्यात आलं आहे . या बग्स मेसेजमुळे व्हॉट्स अॅपला मोठा धोका नसला तरी ते उघडून न पाहण्याचं आवाहान युजर्सना सुरक्षेसाठी करण्यात आलं आहे .


भारत विरुद्ध श्रीलंका यांच्यातल्या पहिल्या कसोटी सामन्यात फलंदाजीआधीच श्रीलंकेला मोठा धक्का बसलेला आहे . लंकेचा अष्टपैलू खेळाडू असेला गुणरत्ने गॉल कसोटीत डाव्या हाताच्या अंगठ्याला झालेल्या दुखापतीमुळे माघारी परतला आहे . ही दुखापत इतकी गंभीर आहे की पहिल्या कसोटीत तो खेळू शकणार नसल्याचं कळतंय . स्लीपमध्ये शिखर धवनचा झेल पकडत असताना गुणरत्नेच्या अंगठ्याला दुखापत झाली . यानंतर त्याला कोलंबो येथे पुढील उपचारांसाठी हलवण्यात आलं . पहिल्या डावातील १४ व्या षटकात लहिरु कुमारच्या गोलंदाजीवर चेंडू शिखर धवनच्या बॅटच्या कडेला लागून स्लिपमध्ये गेला . यावेळी असेला गुणरत्ने दुसऱ्या स्लिपमध्ये क्षेत्ररक्षणासाठी उभा होता , यावेळी हा झेल घेण्याच्या प्रयत्नात गुणरत्नेच्या डाव्या हाताच्या अंगठ्याला दुखापत झाली आहे . गुणरत्नेकडून मिळालेल्या जीवदानाचा पुरेपूर फायदा उचलत शिखर धवनने पहिल्या कसोटीत धडाकेबाज शतक ठोकलं आहे . त्यामुळे शिखर धवनला दिलेलं हे जीवदान श्रीलंकेला कितपत महाग पडतंय हे पहावं लागणार आहे . यामुळे श्रीलंकेच्या चिंतेत आता अजून भर पडलेली आहे . क्षेत्ररक्षणासाठी सध्या बदली खेळाडू म्हणून धनंजय डी’ सिल्वा मैदानात उतरला असून श्रीलंकेचा एक फलंदाज आता कमी झालेला आहे . त्यामुळे आता मोठी धावसंख्या उभारुन श्रीलंकेवर दडपण टाकण्याचा भारतीय फलंदाजांचा प्रयत्न असणार आहे . त्यामुळे या संकटातून श्रीलंकेचे खेळाडू कसा मार्ग काढतात हे पहावं लागणार आहे .


फॅशन दुनियेत रोजच्या वापरातील कपडय़ांमध्ये भन्नाट स्टाइल आली तर ती तरुणाईसाठी पर्वणीच . पँट्सची काही विविध रूपं सध्या बाजारात उपलब्ध आहेत . ती रूपं तुम्हाला हट के लुक देतील यात शंकाच नाही . तुमच्या वॉडरोबमध्ये पँट्सचे किती प्रकार आहेत ? एक मिनिट , रंगावरून मोजू नका , स्टाइलवरून मोजा . म्हणजे चार रंगाच्या जीन्स असल्या , तरी त्या जीन्स या एकाच प्रकारात जातील . यंदाच्या सीझनमध्ये किमान तीन - चार स्टाइलच्या पँट्स तुमच्या कपाटात असणं , गरजेचं आहे . केवळ ट्रेण्ड आहे म्हणून नाही , तर तितकेच नावीन्यपूर्ण पँट्सचे प्रकार बाजारात आले आहेत आणि कम्फर्ट , स्टाइलच्या दृष्टीने नेहमीच्या जीन्सपेक्षा नक्कीच उजवे आहेत . तसा पँट्स हा कपडय़ांचा प्रकार सगळ्यांचाच लाडका . निस्सिम पँट्सप्रेमीचा एकही दिवस पँट्सशिवाय जात नाही . एखाद्या दिवशी चुकून ड्रेस किंवा स्कर्ट घातला , तर दिवसभर तिला चुकल्याचुकल्यासारखं वाटतं . पुरुष वर्गाला पँट्सऐवजी दुसरा पर्यायच नाही . पँट्सविषयी तितके हौशी नसणारे काही लोक असतात . पण त्यांच्याकडे खास ठेवणीतल्या सुंदर पँट्सचा संग्रह असतो . तुम्ही कोणत्याही प्रकारात मोडत असलात , तरी पँट्स हा कपडय़ांच्या कपाटातील महत्त्वाचा भाग आहे , हे मात्र नाकारू शकत नाहीत . यंदाचं वर्ष पँट्सचं आहे . मागच्या दोन वर्षांत पँट्स विशेषतः जीन्सना स्कर्ट्सनी मागे टाकलेलं होतं . त्याला कारणही तसंच होतं . सततच्या वाढत्या तापमानात दिवसभर जीन्ससारख्या जाड कापडाच्या पँट्स घालून काम करणं कठीण जातं , असं लोकांना वाटू लागलं होतं . अगदी मुलांनीही जीन्स , ट्राउझरऐवजी धोती पँट्स , हॅरम , कॅप्री घालायला सुरुवात केली होती . तसा रणवीर सिंगने घागरा , स्कर्ट मुलांच्या वॉडरोबमध्ये आणायचा प्रयत्न केला , पण ‘उगाच नंतर बहिणीसोबत कपडे शेअर करावे लागतील , ’ या विचाराने मुलांनी त्या वाटेवर जाणं टाळलंच . त्यानंतर लाँग ड्रेस , मॅक्सी ड्रेस बाजारात आले . त्यामुळे पँट्स काहीशा मागे पडल्या . जीन्सना तर त्यांच्यात नावीन्य आणण्यासाठी धडपडावं लागलं . हळूहळू पलॅझो बाजारात आल्या , त्यांनी आपलं स्थान निर्माण करायचा प्रयत्न केला आणि मग त्यामागून कॉटन पँट्स , खादी पँट्स बाजारात येऊ लागल्या . अर्थात पँट्स ट्रेंडमध्ये आल्यात म्हणून , ‘आता आपण जीन्स घालायला मोकळे , ’ असं म्हणून स्वस्थ बसता येणार नाही . पँट्सचे इतरही बरेच प्रकार आले आहेत आणि त्यावर नक्कीच नजर टाकावी लागेल . एरवी ‘पँट्सचे प्रकार’ म्हटलं की आपल्या डोळ्यासमोर जेमतेम दोन - तीन नावं येतात . जीन्स , ट्राउझर , हल्लीहल्ली ओळखीचा झालेला प्रकार म्हणजे पलॅझो , कॉटन पँट्स . पण यापलीकडेही पँट्सचे वेगवेगळे प्रकार आहेत . जीन्स डेनिम कापडापासून बनवल्या जाणाऱ्या आपल्या जीवाभावाच्या पँट्सना जीन्स म्हणतात . यामध्ये सगळ्यात बेसिक प्रकार येतात लो - वेस्ट , हाय - वेस्ट आणि मिड - वेस्ट . नावाप्रमाणेच कमरेला कुठपर्यंत जीन्स बसते , त्यानुसार हे भाग पडतात . लो - वेस्ट जीन्स हा ट्रेण्डी प्रकार मानला जातो . पण या जीन्स कमरेच्या खालून सुरू होत असल्याने तितक्याच काळजीपूर्वक वापराव्या लागतात . शक्यतो लीन बॉडीशेप असल्यास या डेनिम्स वापराव्यात . बसताना , काम करताना या जीन्स किंचित खाली जात असल्याने अवघडलेपणा येऊ शकतो . त्यामुळे शक्यतो यावर लांब टय़ुनिक घाला किंवा एखादा चांगला बेल्ट नक्कीच वापरा . मिड - वेस्ट जीन्स ही सगळ्याच बॉडीटाइपसाठी वापरता येते . कमरेपर्यंत उंची असल्याने लो - वेस्टचा अवघडलेपणा यात नसतो . हाय - वेस्ट जीन्सची सुरुवात मूळ कमरेपेक्षा थोडय़ा वरून होते . या जीन्सने वेगळच स्टाइल स्टेटमेंट मिळतं . ऐंशीच्या दशकात या जीन्स प्रसिद्ध होत्या . आताही ही स्टाइल परत आली आहे . याशिवाय वेगवेगळ्या स्टाइल्सनुसार बेल - बॉटम , फ्लेअर , स्कीन फिट असे जीन्सचे वेगवेगळे प्रकार पडतात . हे प्रकार आपण पुढील पँट्सच्या प्रकारात पाहणारच आहोत . तसं जीन्सवर काहीही घाला , छान दिसतंच , असं एक म्हटलं जातं . अर्थात ते काही चूक नाही . पण काही हटके घटक वेगवेगळ्या जीन्ससोबत एकत्र आणले , तर त्याची गंमत नक्कीच वाढू शकते . डार्क जीन्ससोबत फिकट आणि फिकट जीन्ससोबत डार्क असं विरुद्ध समीकरण दरवेळी जोडलं जातं . त्याऐवजी काळा , कोबाल्ट ब्ल्यू अशा डार्क जीन्ससोबत बोल्ड शेडचा टॉप वापरून पहा . असे टॉप टक - इन करून छान बेल्ट बांधूनही मस्त लुक येतो . नेहमीच्या जीन्स लुकला एक छोटा पण सुंदर ट्विस्ट द्यायचा असेल , तर टी - शर्टवर एखादा कॉन्ट्रास शर्ट किंवा एखादं लूज जॅकेट घालू शकता . किंवा बेल्टच्या ऐवजी स्कार्फ बांधा . जीन्स पँट्स घेताना नेहमीचे काळा , नेव्ही रंग घेण्याऐवजी मेहेंदी , ब्राऊन , कोबाल्ट ब्ल्यू , रस्ट नारंगी असे वेगळे रंग आवर्जून ट्राय करा . स्ट्रेट , स्किनी पँट्स तुमच्या ट्राउझर , कॉटन पँट्स बहुतेकदा या प्रकारात मोडतात . या पँट्सचा फिट सरळ रेषेत असतो . त्यामुळे या पँट्समध्ये पाय बारीक आणि उंच दिसतात . स्किनी पँट्स या स्ट्रेटपेक्षा फिटिंगला घट्ट असतात . स्कीन फिट जीन्स हा तरुणाईचा लाडका जीन्सचा प्रकार आहे . पण या पँट्स जास्त वेळ घातल्यास पाय दुखू शकतात . कॉटन स्ट्रेट पँट्स शॉर्ट कुर्त्यांसोबत छान दिसतात . तसंच लांब कुर्त्यांसोबतही लेगिंगऐवजी हल्ली कॉटन स्ट्रेट पँट्स आवर्जून घालतात . प्लेन लाँग कुर्त्यांसोबत प्रिंटेड पँट घालून बघा . बल्कीनेस दिसत नाही . नेहमीच्या अनारकलीसोबत लेगिंगऐवजी मस्त स्ट्रेट पँट घालू शकता . पार्टीवेअरचा भाग म्हणून एखादी सिल्व्हर किंवा गोल्डन स्ट्रेट पँट कपाटात असायला हरकत नाही . याशिवाय एम्ब्रोयडर पँट्ससुद्धा प्रदर्शनात पहायला मिळतात . प्लेन कुर्त्यांसोबत अशा पँट्स छान दिसतात . हॅरम , धोती व पटियाला पँट्स तुम्हाला नेहमीच्या लुकमध्ये वेगळेपणा आणायचा असेल , तर या पँट्स आवर्जून वापरा . या पँट्सना भरपूर घेर दिला जातो आणि पायाच्या खालच्या बाजूला हा घेर एकत्रित केला जातो . त्यामुळे पँट्सचा आकार सुटसुटीत होतो . एखाद्या सिनेमातील नायिका मनमौजी , बिनधास्त दाखवायची असेल , तर या पँट्सचा वापर आवर्जून करतात . तुम्हाला सुचेल तितक्या वेगवेगळ्या पद्धतीने या पँट्ससोबत वेगवेगळी कॉम्बिनेशन्स तुम्ही ट्राय करू शकता . शॉर्ट कुर्ता किंवा क्रॉप टॉपसारखे प्रकार अशा पँट्ससोबत आवर्जून वापरा . विशेषतः प्रिंटेड पँट्सवर कॉन्ट्रास टॉप वापरू शकता . गंजी , त्यावर शर्ट आणि त्यावर स्कार्फ अशाप्रकारे लेअरिंगचा प्रकारही या पँट्ससोबत करता येतो . एक दिवस बदल म्हणून तुमची धोती पँट गुम्डघ्याच्या उंचीवर घ्या . पँटचा आकार अधिकच खुलतो . शक्यतो स्ट्रेट कुर्त्यांसोबत या पँट्स छान दिसतात . पण ए - लाइन किंवा फ्लेअर गुडघ्याच्या उंचीच्या कुर्त्यांसोबतसुद्धा पटियाला किंवा सलवार पँट वापरू शकता . पलॅझो , वाइल्ड लेग , बूट कट पँट्स सध्या सगळ्यात जास्त मागणी असलेला हा पँटचा प्रकार . या सगळ्यांची मूळ संकल्पना म्हणजे त्यांचा घेर . फक्त त्याची स्टाइल वेगवेगळी आहे . वाइल्ड लेग पँट कमरेला घट्ट असतात आणि फ्लेअर असतो . कॉटन , सिल्कप्रमाणेच डेनिममध्येही हा पँटचा प्रकार छान दिसतो . टक - इन शर्ट , लूझ कुर्ता किंवा टय़ुनिक या पँटसोबत घालू शकता . पेअर शेप बॉडीटाइप असणाऱ्यांसाठी हा पँटचा प्रकार छान दिसतो . फ्लेअर एका सरळ रेषेत पडत असल्यामुळे हिप्सचा घेरा लपला जातो . बूट कट आणि बेल बॉटमला फारसा फ्लेअर नसतो . या पँट्स कमरेपासून घट्ट असतात . बूट पँटचा फ्लेअर गुडघ्याच्या खालून सुरू होतो , तर बेल बॉटम पँटला गुडघ्यापासून फ्लेअर असतो . सत्तर आणि ऐंशीच्या दशकातली फॅशन या पँट्सनी गाजवली होती . आताही फिटेड टी - शर्टसोबत या पँट्स छान दिसतात . विशेषतः त्यावर ओव्हरसाइज जॅकेट किंवा श्रग आवर्जून घाला . स्वेटर टी - शर्टसुद्धा यावर मस्त दिसतो . ऑफ शोल्डर , बलून स्लिव्ह टय़ुनिक या पँट्ससोबत नक्की वापरा . कमरेपासून घेर असलेल्या पँट्सना पलॅझो म्हणतात . सध्या या पँट्सना प्रचंड मागणी आहे . टी - शर्टपासून लाँग कुर्त्यांपर्यंत वेगवेगळ्या कपडय़ांसोबत या पँट्स वापरता येतात . पण तुमची उंची कमी असेल किंवा हिप्स ब्रॉड असतील , तर या पँट्समुळे बुटकं वाटू शकतं . अशा वेळी याच्यासोबत लांब कुर्ते वापरणं टाळा . तसेच फ्लेअर कुर्त्यांचा प्रकार वापरू नका . जोधपुरी , हॉट पँट्स , जंपसूट आतापर्यंत आपण पाहिलेले प्रकार हे एरवीही तुमच्या वापरात येतात . पण यांच्याही पलीकडे तुम्हाला पँट्समध्ये प्रयोग करायचे असतील , तर हे प्रकार नक्कीच ट्राय करायला हवे . खरंतर हे पँट्सचे प्रकार एकमेकांपेक्षा वेगवेगळे आहेत . पण याचं वेगळेपण यांना एकत्र बांधतं . हॉट पँट्स आपल्याकडे नाक मुरडण्यासाठी लाडका असलेला पँटचा प्रकार म्हणजे हॉट पँट्स . साधारणपणे हिप्सच्या उंचीच्या या पँट्स असतात . कितीही वाईट म्हटलं , तरी हा पँट्समधला सगळ्यात ‘कुल’ प्रकार आहे , हे मान्य करायला हवच . अगदी कॅज्युअल वेअरपासून पार्टीवेअपर्यंत कुठेही या पँट्स घालू शकता . ( अर्थात समोरच्यांच्या नजरांचा अंदाज घेत . ) अगदी स्विमसूट घालायला सोयीचा नसेल , तर हॉट पँट आणि शिफॉन टय़ुनिक तुम्ही बिचवेअर म्हणूनही वापरू शकता . क्रॉप टॉपसोबत हॉट पँट मस्त दिसतेच , पण लांब टय़ुनिकच्या आतून डोकावणारी हॉट पँटसुद्धा तितकीच छान दिसते . जीन्स , कॉटन , वेलव्हेट , शिमर अशा वेगवेगळ्या प्रकारात या पँट्स पहायला मिळतात . जोधपुरी पँट्स पोलो खेळामुळे प्रसिद्ध झालेल्या जोधपुरी पँट्स या शाही पेहरावाचा महत्त्वाचा भाग आहे . विशेषतः पुरुषांसाठी नेहमीच्या ट्राउजर आणि जीन्सना जोधपुरी हा वेगळा पर्याय होऊ शकतो . या पँट्सच्या मांडीच्या भागाला फुगीरपणा असतो आणि नंतर पँट फिटेड असते . त्यामुळे या पँट्समध्ये वावरणं सोयीचं असतं . प्रामुख्याने या पँट्स लिनिन , कॉटन कापडामध्ये असतात . शर्टपासून कुर्त्यांपर्यंत सगळ्यांसोबत या पँट्स शोभून दिसतात . सेमी - फिटेड फिकट शर्टसोबत व्हाइट जोधपुरी पँट्स वापरू शकता . तसेच गडद जोधपुरी पँट्ससुद्धा छान दिसतात . शॉर्ट कुर्ता आणि जॅकेटसोबत सलवारऐवजी जोधपुरी पँट छान पर्याय ठरू शकतो . ओव्हरऑल आणि जंपसूट्स हे दोन्ही प्रकार फक्त पँटपुरती मर्यादित नसून एक अख्खा पोशाख असतात . जंपसूट नुसताही घालता येतो किंवा लेअरिंगने त्याला वेगळेपणा आणता येतो . ओव्हरऑलमध्ये मात्र टी - शर्ट किंवा गंजी घालण्याची गरज असते . चला मग जीन्सच्या कोशातून बाहेर येत , यंदा हे पँट्सचे प्रकार नक्की वापरून बघा . response . lokprabha @ expressindia . com सौजन्य - लोकप्रभा


न्यूयाॅर्क : हाॅलिवूड अभिनेत्री डेमी मूर बर्याच दिवसांनी पुन्हा एकदा चर्चेत आली आहे . कारण काही तासांपूर्वी डेमीने एक फोटो सोशल साईटवर टाकला आहे . यात ती हसत असून त्यात तिचा पुढचा एक दात पडल्याचे तिने सांगितले आहे . हा दात अति ताणामुळे पडल्याचे सांगत , अमेरिकेतील ताणाचे प्रमाणण त्यानिमित्ताने पुन्हा एकदा चर्चेत आले आहे . एककाळ डेमीच्या मादक सौंदर्यांने तुफान गाजवला . आता फारशी चर्चेत नसलेली डेमी या फोटोबद्दल बोलताना म्हणते , माझे दोन दात पडले . याचे सर्व श्रेय मी ताणाला देते . तिच्या या फोटोमुळे अमेरिकेतील ताण पुन्हा प्रकाशात आला आहे .


एकेकाळी भारतीय बाजारपेठेत अधिराज्य गाजवणारी नोकिया कंपनी आता पुन्हा एकदा भारतात जम बसवू पाहत आहे . अँड्राईडच्या दुनियेत नोकिया कधीच मागे पडली . गेल्यावर्षी या कंपनीनं पुन्हा एकदा दमदार पदार्पण केलं . भारतातील मोठा ग्राहकवर्ग लक्षात ठेवून आता नोकियानं सर्वसमान्यांच्या खिशाला परवडणारा नोकिया १ Nokia 1 हा स्वस्त स्मार्टफोन बाजारात आणला आहे . नोकियाच्या इतर स्मार्टफोनपेक्षा या फोनची किंमत सर्वात कमी आहे . भारतीय बाजारपेठेत २८ मार्चपासून नोकिया १ विक्रीसाठी उपलब्ध होणार असून त्याची किंमत ५ हजार ४९९ रुपये असणार आहे . नुकत्याच पार पडलेल्या मोबाईल वर्ल्ड काँग्रेसमध्ये नोकियानं आपल्या बजेट फोनचं अनावरण केलं . अँड्रॉईड ओरिओ ( गो एडिशन ) आणि 4G कनेक्टिव्हिटी या फोनमध्ये असणार आहे . अँड्रॉईड गो हे गुगलच्या मुख्य ऑपरेटिंग सिस्टम अँड्रॉईड ओरियोचं लाईट व्हर्जन आहे . अँड्रॉईड गो हे कमी किमतीच्या स्मार्टफोनसाठीच लाँच करण्यात आलं आहे . ४ . ५ इंचाचा डिस्प्ले , ५ मेगापिक्सेल रिअर कॅमेरा , २ मेगापिक्सेल फ्रंट कॅमेरा , १ जीबी रॅम आणि ८ जीबी स्टोअरेज अशी फीचर्स नोकियामध्ये १ मध्ये असणार आहे . रेड आणि डार्क ब्ल्यू अशा दोन व्हेरिएंटमध्ये हा फोन उपलब्ध असेल त्याचप्रमाणे नोकिया फोन तयार करणारी एचएमडी ग्लोबल ही कंपनीनं नोकिया १ साठी एक्स्प्रेस कव्हरही आणले आहेत . पिवळ्या , गुलाबी , राखडी अशा वेगवेगळ्या रंगात हे कव्हर उपलब्ध असून त्यांची किंमत ४५० रुपयांच्या घरात आहे . जर तुम्ही जिओ धारक असाल तर या फोनबरोबर तुम्हाला ६० जीबी अतिरिक्त डेटा देखील मिळणार आहे .


कर्णधार विराट कोहलीसाठी आयपीएलच्या ११ व्या मोसमाची सुरुवात निराशाजनक झाली असली तरी विराटने एक उत्साह वाढवणारे टि्वट केले आहे . काही वेळा काम धकाधकीचे , कठीण असते पण ज्यावेळी चांगले लोक तुमच्यासोबत असतात तेव्हा आनंद लुटला पाहिजे असे त्याने टि्वटमध्ये म्हटले आहे . या टि्वटसोबत विराटने एक फोटो पोस्ट केला असून त्यामध्ये तो स्वतः , फिरकी गोलंदाज यझुवेंद्र चहल आणि एबी डिव्हिलियर्स दिसत आहे . हे तिघेही आरसीबीमधील त्याचे सहकारी आहेत . आयपीएलच्या पहिल्याच सामन्यात विराटच्या रॉयल चॅलेंजर्स बंगळुरु संघाला दिनेश कार्तिकच्या कोलकाता नाईट रायडर्सकडून पराभवाचा सामना करावा लागला . प्रथम फलंदाजी करताना बंगळुरुने या सामन्यात १७६ धावा केल्या . कोलकताने हे आव्हान आरामात पार केले . विराटने या सामन्यात ३१ धावा केल्या पण त्याच्या फलंदाजीत तो रुबाब दिसला नाही . ३३ चेंडूत ३१ धावांची खेळी करणाऱ्या विराटने एक चौकार आणि एक षटकार लगावला . पार्ट टाइम फिरकी युवा गोलंदाज नितीश राणाने एका अप्रतिम चेंडूवर त्याला क्लीन बोल्ड केले होते .


पंतप्रधान नरेंद्र मोदी यांनी नोटाबंदी केल्यापासून ई व्यवहारांमध्ये मोठ्या प्रमाणात वाढ झाली आहे . मागील दोन वर्षांत आपण डिजिटल व्यवहारासाठी तसेच पैसे ट्रान्सफर करण्यासाठी ई - वॉलेट्स पासून यूपीआय पर्यंत अनेक नवीन पर्याय जास्त प्रमाणात वापरात आले . मात्र यामध्ये कोणती ई - पेमेंट पद्धती कोणत्या वेळी वापरावी याचे योग्य ते ज्ञान असणे आवश्यक आहे . तरच त्याचा चांगल्या पद्धतीने फायदा होऊ शकतो . त्यामुळे या पद्धती आणि त्यांचा वापर याबाबत माहिती करुन घेऊया . यूनिफाइड पेमेंट इंटरफेस ( यूपीआय ) , नॅशनल इलेक्ट्रॉनिक पेमेंट ट्रांसफर ( एनईएफटी ) , इमीजिएट पेमेंट सर्व्हिसेस ( आयएमपीएस ) आणि रियल टाइम ग्रॉस सेटलमेंट ( आरटीजीएस ) हे पैसे ट्रांसफर करण्याचे काही लोकप्रिय पर्याय आहेत . यामध्ये निरनिराळे चार्जेस , सोयी आणि ट्रान्सफरचा कालावधी असतो . यापैकी यूपीआय सर्वात जलद आणि सोपा पर्याय आहे आणि ई - वॉलेट्स आणि आधार पे याच तंत्रज्ञानावर आधारलेले आहेत . पण सर्व ठिकाणी हा पर्याय वापरता येत नाही . तसेच , कुठल्याही ई - वॉलेटमध्ये पैसे ट्रान्सफर केल्यानंतर ते परत तुमच्या खात्यात घेण्यासाठी तुम्हाला काही रक्कम आकारली जाऊ शकते . या ई - प्लॅटफॉर्मना तुलनात्मक दृष्टीने समजून घेऊया… एनईएफटी एनईएफटीचा वापर मोठ्या रकमेच्या ट्रान्सफरसाठी करावा , विशेषकरून सामान्य व्यावसायिक कारणांसाठी , कारण पैशाची कमाल मर्यादा इथे लागू नाही . २ लाखापेक्षा अधिक रक्कम ट्रान्सफर करण्यासाठी जास्त चार्ज आकारला जातो . एनईएफटी वापरण्यासाठी तुम्हाला फक्त ऑनलाइन व्यवहार करता येण्यासारखे बँक खाते आणि इंटरनेट यांचीच गरज असते . मात्र , हे व्यवहार लगेच होत नाहीत आणि बँकेच्या कामाच्या दिवसांत दर ३० मिनिटाला हे व्यवहार पार पाडले जातात . आरटीजीएस आरटीजीएस व्यवहार फक्त २ लाखापेक्षा अधिक रकमेसाठीच केले जाऊ शकतात . आरटीजीएस लगेच पूर्ण होणारा व्यवहार आहे . याद्वारे ३० मिनिटांच्या आत दुसऱ्या पक्षाच्या बँक खात्यात पैसे जमा होतात . आरटीजीएस व्यवहार फक्त बँकांच्या कामाच्या वेळातच केले जाऊ शकतात . तसेच यासाठी दोन्ही पक्षांच्या बँक शाखा आरटीजीएससाठी सक्षम असल्या पाहिजेत . आयएमपीएस जर तुम्हाला लगेच पैसे ट्रान्सफर करायचे असतील , तर आयएमपीएस उत्तम पर्याय ठरू शकतो . याद्वारे पैसे लगेच , तेही कोणत्याही वेळेला ट्रान्सफर केले जाऊ शकतात . पण या पद्धतीने पैसे ट्रांसफर करण्यासाठी कमाल मर्यादा २ लाख एवढीच आहे . खाजगी आणि लहान व्यावसायिक व्यवहारांसाठी आयएमपीएस उपयुक्त आहे . यूपीआय यूपीआय आधारित व्यवहार मोबाइल फोनवरून करता येतात . यात तुम्ही सध्या १ लाखाइतकी रक्कम ट्रान्सफर करू शकता आणि यासाठी काहीच चार्ज लागत नाही . तुम्ही तुमच्या बँकेचे यूपीआय - सक्षम अॅप वापरूनही हे व्यवहार करू शकता . ऑनलाइन खरेदीसाठी , तसेच दुकानात , मित्रांना किंवा कुटुंबीयांना पैसे ट्रान्सफर करण्यासाठी हा पर्याय वापरला जाऊ शकतो . आयएमपीएस प्रमाणेच यूपीआय सुद्धा तुम्हाला केव्हाही व्यवहार करण्याचे स्वातंत्र्य देते . यूपीआय - आधारीत अॅपने व्यवहार केल्याने तुम्हाला सूट ( डिस्काउंट ) किंवा इतर ऑफर्स सुद्धा मिळू शकतात . भारत शासनाचे भीम BHIM अॅप्लिकेशन हे यूपीआय - आधारित असेच एक अॅप आहे ज्याने व्यावसायिक कारणांसाठी एका बँक खात्यातून दुसऱ्या खात्यात पैसे पाठवता येतात . पर्याय निवडावा कसा ? सामान्य व्यावसायिक व्यवहारांसाठी सध्या आरटीजीएस , आयएमपीएस आणि एनईएफटी पर्याय उपयुक्त आहेत . ऑनलाइन खरेदी किंवा तत्सम इतर व्यवहारांसाठी यूपीआय - आधारित व्यवहार करावे कारण यात आकर्षक ऑफर्स तसेच सूट मिळते . तुमच्या खर्च करण्याच्या पद्धतीप्रमाणे पर्याय निवडा . उदाहरणार्थ , जर तुम्ही अधिक प्रवास करीत असलात , तर प्रवासातील व्यवहारांवर अधिक सूट मिळवून देणारा पर्याय निवडा . अधिक फायदे मिळवण्यासाठी तुम्ही एकापेक्षा अधिक ई - पेमेंट पर्याय वापरू शकता . आदिल शेट्टी सीईओ , बँकबझार


बॉलिवूडमधील आदर्श जोडपं म्हणून रितेश देशमुख आणि जेनेलिया डिसुझा यांच्याकडे पाहिलं जातं . अनेक वेळा हे जोडपं आपल्यामधील प्रेमळ नातं जपतांना दिसून आले आहेत . २०१४ साली प्रदर्शित झालेल्या ‘लय भारी’ या चित्रपटाद्वारे जेनेलियाने निर्मिती क्षेत्रात पदार्पण केले होते . त्यानंतर आता महाराष्ट्राची लाडकी सून पुन्हा एकदा मराठी चित्रपटसृष्टीकडे वळतांना दिसून येत आहे . जेनेलिया निर्मित ‘लय भारी’ चित्रपटातून रितेशने मराठी चित्रपटसृष्टीत पदार्पण केले . त्यानंतर रितेश पुन्हा एकदा ‘माऊली’ या चित्रपटातून कमबॅक करणार आहे . ‘लय भारी’ चित्रपटाप्रमाणेच या चित्रपटाची निर्मितीही जेनेलिया करणार असल्याचे सांगण्यात येत आहे . वाचा : आणखी एका सेलिब्रिटी किडच्या बॉलिवूड पदार्पणाबाबत चंकीने केला ‘हा’ खुलासा ‘माऊली’चे चित्रीकरण लवकरच सुरु होणार असून हा चित्रपट आमच्यासाठी खरंच मोलाचा आहे . त्यामुळे ‘माऊली’ आमच्यासाठी महत्वाकांक्षी चित्रपट आहे , असे जेनेलियाने ट्विटर करत सांगितले . या चित्रपटामध्ये रितेश मुख्य भुमिकेत असून चित्रपटाचे दिग्दर्शन आदित्य सरपोतदार करत आहेत . तर पटकथेची जबाबदारी क्षितीज पटवर्धन यांनी उचलली आहे . एक अभिनेता असल्याकारणाने प्रत्येक प्रकारची भूमिका करण्याची माझी इच्छा आहे आणि मराठीतील ‘लय भारी’ चित्रपट केल्यानंतर माझ्यातील आत्मविश्वासात अधिक भर पडली . मला साहसदृश्य आणि मनोरंजनपूर्ण चित्रपटांमध्ये झळकायला आवडेल . विशेष म्हणजे ‘माऊली’ चित्रपटाची पटकथा वाचल्यानंतर पुन्हा एकदा मराठी चित्रपटामध्ये पदार्पण करण्याचा निर्णय मी घेतल्याचे रितेशने सांगितले .


बॉलीवुड जगतात हृतिक रोशन आणि कंगना रणौत यांच्यात सुरु असलेली शाब्दीक चकमक काही थांबण्याचे नावच घेत नाही आहे . एका विवादास्पद विधानाने या दोन कलाकारांमध्ये उडालेली ही ठिणगी थेट कोर्टकचेऱ्यांपर्यंत पोहोचली आणि या दोन्ही कलाकारंनी अप्रत्यक्षपणे एकमेकांवर आरोप प्रत्यारोप केल्याच्या बातम्यांना हवा मिळत गेली . प्रसारमाध्यमांनी हृतिक आणि कंगनाला त्यांच्यातील वादाबद्दल प्रश्न विचारले असता सहसा हे प्रश्न टाळणाऱ्या हृतिकने सरतेशेवटी सदर प्रकरणाबद्दल आपले मौन सोडले आहे . हृतिकने ‘मोहेंजोदारो’ या त्याच्या आगामी चित्रपटाच्या एका कार्यक्रमाला हजेरी लावत , कंगना आणि त्याच्यात सुरु असणाऱ्या विवादाविषयी अखेर आपली प्रतिक्रिया देत स्वतःची बाजू मांडली आहे . चित्रपटसृष्टीतील काही ( विद्या बालन ) कलाकारांकडून कंगनाला मिळणारा पाठिंबा पाहता हृतिकने मात्र या साऱ्यापासून दूर राहणे पसंत केले आहे . त्याच्या कुटुंबियांव्यतिरिक्त बहुतांश कलाकारांनी या साऱ्या प्रकरणापासून दूर राहणेच योग्य समजले आहे . त्यामुळेच ‘मोहेंजोदारो’च्या एका कार्यक्रमात आलेला हृतिक त्याच्या या बहुचर्चित वादग्रस्त प्रकरणासंबंधीच्या प्रश्नांना सामोरे जाण्याच्या तयारीतच आलेला दिसत होता . सदर प्रकरणात त्याला न मिळालेल्या पाठिंब्याविषयी विचारले असता ‘तुमची बाजू खऱ्याची असेल तर तुम्हाला कोणाच्याही पाठिंब्याची गरज नाही’ असे ठळक मत हृतिकने मांडले . हृतिकच्या कारकिर्दीवर या दिवसेंदिवस भडका उडणाऱ्या प्रकरणाचा कितपत परिणाम झाला यासंबंधी हृतिकला विचारले असता , ‘अशा अनैतिक प्रश्नांची उत्तरे देण्याची ही वेळ नाही’ असे खडे बोल सुनावत हृतिकने हा प्रश्न टाळला . काही महिन्यांपूर्वी कंगनाने हृतिकचा ‘सिली एक्स’ असे उल्लेख केल्याने या वादाला सुरुवात झाली होती . त्यानंतर याप्रकरणाचा भडका उडत कंगनाने केलेल्या विधानाविषयी तिने रितसर माफी मागावी अशी मागणी करणारी कायदेशीर नोटीस हृतिकने कंगनाला पाठवली होती . त्यामुळे हृतिक रोशनने केलेल्या या नव्या विधानीविषयी आता कंगना त्याला काय प्रत्युत्तर देणार याकडेच सगळ्यांचे लक्ष लागून राहीले आहे .


भारतीय लष्करासाठी टाटा मोटर्सने सफारी स्टॉर्मच्या विशेष गाड्यांची डिलिव्हरी करण्यास सुरुवात केली आहे . गेल्या अनेक वर्षांपासून लष्कराला सेवा देणाऱ्या मारुती सुझुकी जिप्सीची जागा या नव्या कार घेतील . टाटा भारतीय लष्कराला एकूण ३१९२ युनिट्सची डिलिव्हरी करणार आहे . खास भारतीय लष्करासाठी बनवण्यात आलेल्या या सफारी स्टॉर्म युनिट्समध्ये स्टॅण्डर्ड मॉडेलच्या तुलनेत काही बदल करण्यात आले आहेत . फ्रंट आणि रिअर बंपरवर ब्लॅकआऊट लॅम्प्स आहे . एकूणच पहायला गेलं तर लष्करासाठी तयार करण्यात आलेल्या या गाड्या अत्यंत मजबूत बनवण्यात आल्या आहेत . टाटा सफारी स्टॉर्ममध्ये हार्ड टॉप , ८०० किलोग्राम लोडिंग क्षमता आणि एअर कंडिशनिंग फिचर्सचा समावेश करण्यात आला आहे . टाटा मोटर्सने सफारी स्टॉर्मला स्पेशली मॅट ग्रीन कलर दिला आहे . यामध्ये क्रोमचा वापर करण्यात आलेला नाही . इतकंच नाही तर प्लास्टिक पार्ट्सनाही हिरवा रंग देण्यात आला आहे , ज्यामुळे बॉडी कलरला तो मॅच होईल . टाटा सफारीच्या या आर्मी एडिशनमध्ये पुढे आणि मागे ब्लॅकआऊट लॅम्प देण्यात आले आहेत . यामुळे युद्घासारख्या परिस्थितीत सहजरित्या रात्री पाहणं सोपं होईल . यामध्ये मागील बाजूला पिंटल हुक , बोनेटवर अँटिना आणि फ्रंट बम्परवर स्पॉटलाइट्स आहे . इंटिरिअरसंबंधी बोलायचं झाल्यास , यामध्ये चांगली अंडरबॉडी सेफ्टी देण्यात आली आहे . सस्पेंशनकडे विशेष लक्ष देण्यात आलं आहे . यामध्ये ग्राऊंड क्लिअरन्स , ४ व्हील ड्राइव्ह देण्यात आलं आहे . टाटा सफारी स्टॉर्म आर्मी एडिशनमध्ये २ . २ लिटर , ४ सिलेंजर , टर्बोचार्ज्ड इंजिन देण्यात आलं आहे . हे इंजिन १५४ बीएचपी पॉवर आणि ४०० न्यूटन मीटर टॉर्क जनरेट करतं . इंजिनला ६ स्पीड मॅन्यूअल गिअरबॉक्स लेस करण्यात आलं आहे .


नव्या वर्षाची धमाकेदार सुरुवात करण्यासाठी ‘लूज कंट्रोल’ हा चित्रपट प्रेक्षकांच्या भेटीला येतोय . नुकतंच या चित्रपटाचा पोस्टर आणि टीझर प्रदर्शित करण्यात आला आहे . इंजिनिअरिंगचे शिक्षण घेत असलेल्या तीन मित्रांची कथा यात मांडण्यात आली आहे या तीन मित्रांची धमाल मस्ती , कुशल बद्रिकेचा कॉमेडी पंच आणि एका एमएमएसमुळे हे तिघे कशाप्रकारे फसतात , हे या ट्रेलरमध्ये पाहायला मिळतंय . कुशल बद्रिकेसोबतच मधुरा नाईक , अक्षय म्हात्रे , मनमीत पेम , शशिकांत केरकर , शशांक शेंडे यांच्याही भूमिका आहेत . वाचा : नवाजुद्दीन सिद्दीकी ‘ते’ वादग्रस्त पुस्तक मागे घेणार मराठी चित्रपटांमधून आता नवनवीन आणि हटके कथानक पाहायला मिळत आहेत . ‘लूज कंट्रोल’चा ट्रेलर पाहून हिंदीतील ‘मस्ती’ या चित्रपटाची तुम्हाला नक्की आठवण होईल . अजय सिंग यांनी दिग्दर्शित केलेल्या या चित्रपटाची पटकथा त्यांनीच लिहिली आहे तर संवाद प्रियदर्शन जाधवने लिहिले आहेत . प्रेम झांगियानी प्रस्तुत आणि अजय सिंग दिग्दर्शित हा चित्रपट पुढच्या वर्षी १२ जानेवारीला प्रदर्शित होणार आहे .


सलामीच्या सामन्यात पाकिस्तानवर ४ - ० ने मात केल्यानंतर भारतीय हॉकी संघाने चॅम्पियन्स ट्रॉफीत आपली विजयी परंपरा कायम राखली आहे . दुसऱ्या साखळी सामन्यात भारताने आज , रिओ ऑलिम्पिक सुवर्णपदक विजेत्या अर्जेंटीनावर २ - १ ने मात केली . भारतीय संघाचा कर्णधार सरदार सिंहचा हा ३०० वा आंतरराष्ट्रीय सामना होता . या सामन्यात अर्जेंटीनासारख्या संघावर मात करुन भारताने सरदारला ३०० व्या सामन्याचं गिफ्ट दिलं आहे असं म्हणायला हरकत नाही . पहिल्या सत्रात अर्जेंटीनाने सुरुवातीपासून आक्रमक खेळी करुन भारतावर दबाव वाढवायला सुरुवात केली होती . मात्र पी . आर . श्रीजेश आणि बचावफळीने अर्जेंटीनाची सर्व आक्रमणं परतवून लावली . पहिल्या सत्रात भारताचा संघ काहीसा पिछाडीवर पडलेला दिसला , मात्र भारताने अर्जेंटीनाला गोल करण्याचीही संधी दिली नाही . अखेर दुसऱ्या सत्राच्या सुरुवातीच्या काही क्षणांमध्येच भारताने गोलपोस्टवरील कोंडी फोडली . १७ व्या मिनीटाला भारताच्या हरमनप्रीतसिंहने पेनल्टी कॉर्नवर गोल करुन भारताला १ - ० अशी आघाडी मिळवून दिली . भारताच्या या आक्रमणामुळे अर्जेंटीनाचा संघ सामन्यात काहीसा पिछाडीवर गेला . मध्यंतरीच्या काळात अर्जेंटीनाच्या खेळाडूंनी स्वतःला सावरत भारतावर पुन्हा हल्ले करण्यास सुरुवात केली . मात्र सरदार सिंह , वरुण कुमार , अमित रोहिदास या खेळाडूंनी भारतीय गोलपोस्टचा भक्कम बचाव केला . पाठोपाठ वरुण कुमारने दिलेल्या स्कुपवर दिलप्रीत सिंहने संधी साधून चेंडू मनदीप सिंहच्या दिशेने सरकवला . मनदीपने कोणतीही चूक न करत बॉल गोलपोस्टमध्ये ढकलत भारताला २ - ० अशी आघाडी मिळवून दिली . २ - ० अशा आघाडीमुळे अर्जेंटीनाचा संघ सामन्यात पुन्हा आक्रमक पवित्रा घेणार हा भारताचा अंदाज तंतोतंत खरा ठरला . २९ व्या मिनीटाला अर्जेंटीनाच्या गोंझोले पेयाटने पेनल्टी कॉर्नरवर गोल करुन भारताची आघाडी २ - १ अशी कमी केली . श्रीजेशच्या डाव्या बाजूने मारलेला जोरदार फटका हा काही क्षणांमध्ये गोलपोस्टमध्ये जाऊन विसावला . यानंतर सामना संपेपर्यंत अर्जेंटीनाने बरोबरी साधण्याचे अथक प्रयत्न केले , मात्र भारतीय बचावफळीने त्यांचे मनसुबे उधळून लावले . या स्पर्धेत भारताचा पुढचा सामना २७ जूनरोजी ऑस्ट्रेलियाविरुद्ध होणार आहे .


विश्वकरंडक स्पर्धेबाबत फार मोठ्या अपेक्षा बाळगू नका . आमचा संघ ना सर्वोत्तम आहे , ना संभाव्य विजेता , असे स्पष्ट प्रतिपादन अर्जेंटिनाचा कर्णधार लिओनेल मेस्सीने केले . मेस्सी हा अर्जेंटिनाच्या फुटबॉल चाहत्यांच्या गळ्यातील ताईत आहे . तो दिएगो मॅराडोनापेक्षाही सरस आहे , असे काहींचे मत आहे . त्याने विश्वकरंडक जिंकून ही श्रेष्ठता सिद्ध करावी , अशी अपेक्षा त्यांच्या चाहत्यांची आहे . मात्र , रोनाल्डोने खासगी दूरचित्रवाहिनीस दिलेल्या मुलाखतीत चाहत्यांना फार मोठ्या आशा बाळगू नका , असेच सांगितले . आम्ही संभाव्य विजेते म्हणून रशियास जात नाही . आमच्या संघात नक्कीच चांगले खेळाडू आहेत . आम्ही स्पर्धा आव्हानास तयार आहोत , असे त्याने सांगितले . अर्जेंटिना विश्वकरंडक जिंकू शकतो का , या प्रश्नास होकारार्थी उत्तर देतानाही तो सावध होता . अर्जेंटिना नक्कीच जिंकू शकतो . या संघाच्या क्षमतेवर माझा नक्कीच विश्वास आहे . आमच्या संघातील खेळाडू नक्कीच गुणवान तसेच अनुभवी आहेत ; पण त्यानंतरही आमचाच संघ सर्वोत्तम आहे , असा संदेश जाऊ नये हा माझा प्रयत्न आहे . आमच्यापेक्षा त्या स्पर्धेतील काही संघ नक्कीच चांगले आहेत , असे त्याने सांगितले . मेस्सीने बार्सिलोनास चॅंपियन्स लीग ; तसेच क्लब वर्ल्ड कप जिंकून दिला आहे . याकडे लक्ष वेधल्यावर विश्वकरंडकासाठी मी त्यातील कोणतेही विजेतेपद देऊ शकतो , अशी टिप्पणी मेस्सीने केली . तो 13 व्या वर्षापासून बार्सिलोनाकडून खेळत आहे . यामुळे तो स्पेनकडून खेळण्यासही पात्र ठरतो . मात्र , हा विचार कधीही माझ्या मनात आला नाही . मी युरोपात खेळणार ते स्पेनकडूनच , असे सांगतानाच त्याने अर्जेंटिनातील नेवेलस ओल्ड बॉइजकडून खेळण्याची इच्छा असल्याचे सांगितले . मेस्सी गटातील आव्हानाबद्दल - आईसलॅंड , नायजेरिया , क्रोएशिया असलेला गट खूपच गुंतागुंतीचा - गटविजेताच होण्याचे लक्ष्य ; पण हे सोपे नाही - आईसलॅंडने युरो स्पर्धेत अनेकांना धक्का दिला होता - नायजेरिया आमची कायम डोकेदुखी . सरावात त्यांनी आम्हाला हरवले आहे . ( 2 - 4 हार , मेस्सी त्या लढतीत नव्हता ) - क्रोएशिया स्पेनसारखेच खेळतात . मध्यरक्षकांचे चेंडूवर कमालीचे नियंत्रण


सोशल मीडियाचा वापर देशासह जगभरात मोठ्या प्रमाणात वाढत आहे . दिवसेंदिवस या मीडियाचा वापर करणाऱ्यांमध्ये वाढ होत असताना कंपनीकडून आपल्या युजर्सना अॅप किंवा वेबसाईट वापरणे जास्त सोपे व्हावे यासाठी प्रयत्न करण्यात येत आहेत . याचाच एक भाग म्हणून कंपनीने नुकतीच आपल्या अॅपमध्ये काही बदल करण्याचे ठरवले असून कंपनीच्या वरिष्ठ अधिकाऱ्यांनी याबाबत माहिती दिली . काही बिझनेस पेजेसच्या संदर्भात हे बदल केले जाणार आहेत . यामुळे आणखी जास्त युजर्स फेसबुकशी जोडले जातील असे म्हटले जात आहे . आता तुम्ही एखाद्या हॉटेलचे पेज पाहत असाल तर त्याठिकाणी तुम्हाला त्या हॉटेलमधील टेबल बुक करण्याचा पर्याय येणार आहे . याचप्रमाणे वेगवेगळ्या कॅटॅगिरीसाठी वेगवेगळ्या डिझाईनची पेजेस बनवली जाणार आहेत . यामध्ये टीव्ही शो पेज , रेस्तराँ पेज आणि इतर स्थानिक सुविधांची पेजेस बदलण्याचे काम सुरु आहे . याबरोबरच फेसबुकच्या रिकमेंडेशन या फिचरमध्येही बदल करण्यात येत आहेत . नव्या बदलांनंतर युजर्सना बाकी लोकांहून जास्त चांगले रिव्ह्यू आणि फिडबॅक मिळतील . याबरोबरच फेसबुक आपले जॉब प्लॅटफॉर्म सुधारण्यावरही काम करत आहे . याबरोबर लोकल नावाच्या एका सेक्शनमध्ये लोकांना आपल्या जवळची आपल्या आवडीच्या ठिकाणांची आणि गोष्टींची यादी मिळू शकेल . प्रत्यक्षात आपल्याला दिसतील अशा फिचर्सचा विचार केला तर फेसबुकने असा खुलासा केला होता की कंपनीद्वारे आपले अँड्रॉईड आणि अॅपल अॅपमधील नेव्हीगेशन बार बदलला जाणार आहे . यामध्ये विविध पर्याय असतील मात्र आपण काय शोधतो आणि लाईक किंवा कमेंट करतो यानुसार आपल्याला ते पर्याय दिसू शकतील . म्हणजे तुम्ही मेसेजचा पर्याय जास्त वापरत असाल तर नेव्हीगेशन बारमध्ये तुम्हाला न्यूज फीड , नोटीफिकेशन आणि मेनूशिवाय मेसेजचा पर्याय आधी दिसेल .


एकीकडे सोनम विवाहबंधनात अडकली आहे . दुसरीकडे दीपिका रणवीरही लवकरच विवाहबंधनात अडकणार अशा चर्चा आहेत . पण , आता मात्र सगळ्यांचं लक्ष ‘देसी गर्ल’ प्रियांका चोप्राकडे वळलं आहे . कारण , प्रियांका हॉलिवूडमधील प्रसिद्ध गायकाला डेट करतेय अशा चर्चांना उढाण आलं आहे . काही दिवसांपूर्वी एका मुलाखतीत प्रियांकानं आपण रिलेशनशिपमध्ये असल्याचं मान्य केलं होतं पण नंतर मात्र आपलं ब्रेकअप झालं हेही सांगायला ती विसरली नाही त्यामुळे प्रियांकाच्या आयुष्यातील ती स्पेशल व्यक्ती कोण होती हे जाणून घेण्यास अनेकजण उत्सुक होते . मात्र प्रियांकानं या प्रकरणावर कायमचा पडदा पाडला . आता मात्र प्रियांका हॉलिवूड गायक निक जोनासला डेट करत असल्याच्या चर्चा ऐकायला मिळत आहे . नुकतेच ते दोघंही लॉस एन्जलिसमधील एका स्टेडिअममध्ये बेसबॉल सामना पाहायला आले होते . बेसबॉल मॅचनंतर काही जवळच्या मित्र - मैत्रिणींसोबत या दोघांनी पार्टीदेखील केली . २०१७ पासून निक आणि प्रियांकामध्ये काहीतरी शिजतंय अशा चर्चा ऐकायला मिळाल्या होत्या . गेल्यावर्षी मेट गाला रेड कार्पेट इव्हेंटमध्ये प्रियांका निकसोबत आली होती . त्यामुळे या जोडीला पाहून अनेकांच्या भुवया उंचावल्या होत्या . जिम्मी किमेलनंदेखील प्रियांकाला निकबद्दल विचारले होते त्यावेळी आम्ही एकाच लक्झरी ब्रँडचे कपडे परिधान केले असल्यानं रेड कार्पेटवरही एकत्रच आलो असं थट्टेत म्हणत तिनं वेळ मारून नेली होती .


मुंबई ; छत्रपती संभाजी महाराज . हिंदवी स्वराज्याचे पहिले अभिषिक्त युवराज आणि दुसरे अभिषिक्त छत्रपती . परंतु जणू वाद आणि गैरसमज त्यांच्या पाचवीलाच पुजलेले होते . कारण नियती प्रत्येक पावलावर त्यांची परीक्षा घेत होती . एकीकडे कर्तृत्व आणि शौर्य गाजवत असताना दुसरीकडे स्वकीयांकडूनच होणारे वारही झेलत होते . यवनांचं आक्रमण आणि स्वकियांची बंडाळी या सर्वांना हा राजा पुरुन उरला खरा पण त्याची दखल इतिहासाने हवी तशी घेतली नाही याची रुखरुख आजही अनेकजण बोलून दाखवतात . काय होता हा या राजाचा इतिहास ? इतिहासाच्या पानात काय दडलंय ? याच प्रश्नाचा धांडोळा घेतला जाणार आहे झी मराठीवर नव्याने दाखल होणा - या ‘स्वराज्यरक्षक संभाजी’ या ऐतिहासिक मालिकेद्वारे . येत्या २४ सप्टेंबरला सायंकाळी ७ वाजता दोन तासांच्या विशेष भागाने या मालिकेचा भव्य शुभारंभ होणार आहे . तर २५ सप्टेंबरपासून सोमवार ते शनिवार रात्री ९ वा . ही मालिका झी मराठीसह झी मराठी एचडी वर प्रेक्षकांच्या भेटीस येणार आहे . या मालिकेत संभाजी महाराजांची भूमिका कोण करणार याबद्दल कमालीची उत्सुकता होती . राजांचं हे रुप कसं असेल कोणता कलाकार ही भूमिका साकारेल हे सांगण्यासाठी एका शानदार सोहळ्याचं आयोजन करण्यात आलं होतं . यामध्ये अतिशय दिमाखदार पद्धतीने वाजत गाजत या रुपाचं प्रथम दर्शन दाखवण्यात आलं ज्यात डॉ . अमोल कोल्हे हे संभाजीराजांचं रुप घेऊन उपस्थितांसमोर अवतरले . या भूमिकेबद्दल बोलतांना डॉ . कोल्हे म्हणाले की , “गेल्या अनेक वर्षांपासून उराशी बाळगलेलं स्वप्न आज पूर्ण होत आहे याचा विशेष आनंद आहे . ज्या राजाने आपल्या कर्तृत्वाने औरंगजेबासारख्या शहेनशहाला मात दिली , ९ वर्षांच्या कारकिर्दीत लढलेल्या सर्व लढाया ज्याने जिंकल्या अशा अजेय राजाची महती अजूनही आपल्यापर्यंत हवी तशी पोचली नाहीये . ही मालिका म्हणजे त्याच राजाचा देदीप्यमान इतिहास सर्वसामान्यांपर्यंत पोहचवण्याचा प्रामाणिक प्रयत्न असेल . ” यावेळी झी मराठीचे बिझनेस हेड निलेश मयेकर आपल्या मनोगतात म्हणाले की , “आजवर झी मराठीने आपल्या प्रेक्षकांना कायम मनोरंजनापलिकडे काही तरी वेगळं दिलंय . कारण मनोरंजन हा जरी उद्देश असला तरी त्यासोबत सामाजिक जबाबदारीचंही भान आम्ही कायम बाळगतो . यापूर्वी जय मल्हार पौराणिक मालिकेतून खंडेरायांची गाथा अवघ्या महाराष्ट्राला आम्ही सांगितली . आता स्वराज्यरक्षक संभाजी मालिकेतून छत्रपती शिवाजी महाराजांच्या या वीरपुत्राची गाथा प्रेक्षकांना बघायला मिळणार आणि ती सर्वांना भारावून टाकणारी असेल असा विश्वास मला आहे . ” याप्रसंगी मालिकेचे निर्माते पिंकू बिस्वास , दिग्दर्शक कार्तिक केंढे , राजमाता जिजाऊंची भूमिका साकारणा - या प्रतीक्षा लोणकर , छत्रपती शिवाजी महाराजांची भूमिका साकारणारे शंतनू मोघे , औरंगजेबाची भूमिका साकारणारे अमित बहल , मालिकेचे लेखक प्रताप गंगावणे , छायालेखक निर्मल जानी , साहस दृश्यकार रवि दिवाण आणि इतर कलाकार तंत्रज्ञ उपस्थित होते . कथासूत्र छत्रपती संभाजी राजांच्या आयुष्यावर दृष्टीक्षेप टाकला तर एक बाब प्रामुख्याने लक्षात येते ती म्हणजे लहानपणापासूनच अनेक चढ - उतार त्यांच्या आयुष्यात आले . वयाच्या दुस - या वर्षी आईचं छत्र हरवलं मात्र आजी जिजाऊसाहेबांच्या सावलीत स्वराज्याचं बाळकडू त्यांना मिळालं . अवघ्या नवव्या वर्षी मिर्झाराजांच्या गोटात जाऊन स्वराज्यासाठी मोगल मनसबदार झाले . दहाव्या वर्षी आग्र्याला शहेनशहा औरंगजेबाच्या दरबारात आपल्या बाणेदारपणानं भल्याभल्यांना चकित केलं . आग्र्याहून सुटकेनंतर मथुरा ते राजगड प्रवास एकट्यानं केला . पण युवराजपदी शंभूराजे विराजमान झाले आणि राजारामांच्या जन्मानंतर सुरु झालेल्या कुटुंबकलहानं डोकं वर काढलं . कारस्थानी कारभा - यांनी स्वार्थासाठी महाराणी सोयराबाईंच्या मातृसुलभ भावनेला फुंकर घातली . आरोप आणि बदनामीची धुळवड शंभूराजांच्या आयुष्यात सुरु झाली . छत्रपती शिवाजी महाराजांच्या निधनानंतर स्वराज्य आणि शंभूराजे दोन्ही पोरके झाले . घरातील वादळ सुरु असतानाच स्वराज्याचे लचके तोडण्यासाठी इंग्रज , पोर्तुगीज , सिद्दी , आदिलशहा हे सारे शत्रू एकाचवेळी सज्ज झाले . त्यात भर म्हणून खुद्द शहेनशहा औरंगजेब अफाट सैन्य घेऊन स्वराज्यावर चालून आला . स्वराज्य धास्तावलं , स्वराज्याला प्रश्न पडला आता काय करेल शिव सिंहाचा छावा ? कसा समोर जाईल या सुलतानी आक्रमणाला ? छातीवर संकट झेलताना घरभेद्यांकडून तर वार होणार नाही ना ? काय ठरवेल इतिहास शंभूराजांना स्वराज्यविध्वंसक की स्वराज्यरक्षक ? याच आणि अशाच अनेक प्रश्नांवर आणि त्यांच्या उत्तरांवर या मालिकेचं कथासूत्र आधारलेलं आहे . स्वराज्याबद्दलचं जाज्वल्य प्रेम आणि अभिमानाने भारलेला हा शंभुराजांचा इतिहास प्रेक्षकांना भव्य दिव्य स्वरुपात या मालिकेतून बघता येणार आहे . मालिकेची निर्मिती डॉ . अमोल कोल्हे , विलास सावंत , सोनाली राव आणि पिंकू बिस्वास यांनी केली आहे . येत्या २४ सप्टेंबरला दोन तासांच्या विशेष भागाने मालिकेचा भव्य शुभारंभ होणार असून २५ सप्टेंबरपासून सोमवार ते शनिवार रात्री ९ वा . ही मालिका प्रेक्षकांना बघता येणार आहे .


एखाद्या विषयावर मत मांडण्यासाठी , संवाद साधण्यासाठी सोशल मीडियाचा चांगलाच वापर केला जातो . पण अनेकदा त्यामुळे ट्रोलचाही सामना करावा लागतो . सेलिब्रिटींच्या बाबतीत अशा घटना बऱ्याचदा घडताना दिसतात . एखाद्या विषयावरील वक्तव्ये किंवा मते , फोटो यांवरून सेलिब्रिटींना ट्रोल केल्याच्या घटना काही नवीन नाहीत . अभिनेत्री श्रद्धा कपूरसोबतही असेच काहीसे झाले आहे . ट्विटरवर तिने शेअर केलेल्या एका फोटोवरून तिच्यावर जोरदार टीकाटिप्पणी होत आहे . श्रद्धाने ट्विटवर जवानांचा एक फोटो शेअर करत लिहिले की , ‘भारताचे जवान देशातील जनतेच्या सुरक्षेसाठी रक्त गोठवणाऱ्या थंडीतही देशसेवा करतात . त्यांचे कितीही आभार मानले तरी ते कमीच आहेत . ’ फोटो शेअर करत जवानांप्रती असलेल्या भावना तिने व्यक्त केल्या . मात्र , तिने पोस्ट केलेला फोटोच चुकीचा निघाला . तो फोटो भारतीय जवानांचा नसल्याचे म्हटले जात आहे . यावरून नेटकऱ्यांनी तिच्यावर टीका करण्यास सुरूवात केली . इतकेच नाही तर जवानांचा योग्य आदर करण्याचा सल्लाही काहींनी तिला दिला . सेलिब्रिटींना ट्रोल केल्याची ही काही पहिलीच घटना नाही . यापूर्वीही चुकीचा फोटो सोशल मीडियावर शेअर केल्याने ट्रोल झाल्याच्या घटना घडल्या आहेत .


आयपीएलच्या दहाव्या पर्वात गतविजेत्या सनरायझर्स हैदराबाद संघाने विजयी बोहनी केली . हैदराबादच्या संघाने सलामीच्या सामन्यात रॉयल चॅलेंजर्स बंगळुरू संघाला ३५ धावांनी धूळ चारली . युवराज सिंगची बॅट यावेळी चांगलीच तळपली . युवीने २७ चेंडूत ६२ धावांची खेळी साकारून संघाला दोनशेचा आकडा गाठून दिला . हैदराबादने प्रथम फलंदाजी करत रॉयल चॅलेंजर्ससमोर विजयासाठी २०८ धावांचे लक्ष्य ठेवले होते . याचा पाठलाग करताना हैदराबादचा डाव १७२ धावांत संपुष्टात आला . हैदराबादच्या राजीव गांधी स्टेडियमवर खेळविण्यात आलेल्या सामन्यात सनरायझर्सच्या फलंदाजांनी रॉयल चॅलेंजर्स बंगळुरूच्या गोलंदाजांच्या चिंधड्या उडवल्या . बंगळुरुच्या ताफ्यात टायमल मिस्ल , अनिकेत चौधरीसारखे गोलंदाज असतानाही त्याचा प्रतिस्पर्ध्यांवर काहीच उपयोग झाला नाही . युवराजने बंगळुरूच्या सर्वच गोलंदाजांना धुतले . युवीने ३ खणखणीत षटकार आणि ७ चौकारांच्या जोरावर २७ चेंडूत ६२ धावा ठोकल्या , तर शिखर धवनने संघाला चांगली सुरूवात करून दिली . धवनने ४० धावा ठोकल्या . वॉर्नर बाद झाल्यानंतर मॉइझेस हेन्रीकने युवीला चांगली साथ देत अर्धशतकी खेळी साकारली . पण तो ५२ धावांवर बाद झाला . त्यानंतर युवीने बंगळुरूच्या गोलंदाजांना पुनरागमनाची कोणतीही संध न देता फटकेबाजी सुरूच ठेवली . युवीच्या झंझावाती खेळीच्या जोरावर हैदराबादला दोनशे धावांचा टप्पा ओलांडला आला . प्रत्युत्तरात रॉयल चॅलेंजर्स बंगळुरूची सुरूवात देखील दमदार झाली होती . ख्रिस गेल आणि मनदीप सिंगने संघाला चांगली सुरूवात करून दिली . ख्रिस गेल सुरूवातीला शांत होता , पण मनदीपने पहिल्याच चेंडूपासून फटकेबाजीला सुरूवात केली होती . सहव्या षटकाच्या सुरूवातीलाच बंगळुरूच्या सलामीवीरांनी अर्धशतकी भागीदारी पूर्ण केली होती . पण षटकाच्या चौथ्या चेंडूवर मनदीप सिंग बाद झाला . आयपीएलमध्ये पदार्पण करणाऱया अफगाणिस्तानच्या रशीद खान याने सनरायझर्स हैदराबादला पहिले यश मिळवून दिले . आयपीएल पदार्पणात पहिल्याच षटकात रशीद खानने विकेट घेतली . त्यानंतर दिपक हुडाने ख्रिस गेलला ( ३२ ) चालते केले . केदार जाधव आणि टॅव्हीस हेड यांनी मैदानात टीच्चून फलंदाजी करत अर्धशतकी भागीदारी रचून संघाच्या विजयी आशा कायम ठेवल्या होत्या . सामन्याच्या बाराव्या षटकात बेन कटिंगच्या अफलातून डायरेक्ट हीटवर ही जोडी फुटली . केदार जाधव ( ३१ ) धावचीत झाला . मग रशीद खानने टॅव्हिस हेडच्या ( ३० ) रुपात संघाला आणखी एक यश मिळवून दिले . बिपुल शर्माने सचिन बेबीला स्वस्तात बाद करून बंगळुरूला पाचवा धक्का दिला . त्यानंतर बंगळुरूचा डाव कोसळला . शेन वॉटसनने थोडीफार फटकेबाजी केली पण तो अखेरपर्यंत मैदानात थांबण्यात अपयशी ठरला . नेहराने आपल्या अनुभवाच्या जोरावर वॉटसनचा काटा काढला . वॉटसनच्या विकेटनंतर ठराविक अंतराने बंगळुरूचे फलंदाज बाद होते गेले आणि त्यांचा डाव १७२ धावांत संपुष्टात आला . सामनावीर - युवराज सिंग LIVE UPDATE , SRH vs RCB : ११ . ४५ – बंगळुरूला विजयासाठी ६ चेंडूत ४३ धावांची गरज ११ . ४३ – बंगळुरूची ९ वी विकेट , टायमल मिल्स बाद ११ . ३९ – नेहराची हॅट्ट्रीकची संधी हुकली , डॉट बॉल ११ . ३८ – नेहराच्या गोलंदाजीवर एस . अरविंद क्लीनबोल्ड , नेहराला हॅट्ट्रीकची संधी ११ . ३६ – रॉयल चॅलेंजर्स बंगळुरूचा कर्णधार शेन वॉटसन आशिष नेहराच्या गोलंदाजीवर झेलबाद ११ . ३४ – बंगळुरूला विजयासाठी १८ चेंडूत ५४ धावांची गरज ११ . ३१ – स्टुअर्ट बिन्नी बाद , युवराजने पॉईंटमध्ये टिपला झेल ११ . ३० – स्टुअर्ट बिन्नीला जीवनदान , नमन ओझाकडून झेल सुटला ११ . २७ – शेन वॉटसनचा कव्हर्सवर चौकार , आरसीबीने १५० चा आकडा गाठला ११ . २५ – स्टुअर्ट बिन्नीचा षटकार , बंगळुरू ५ बाद १४६ ११ . २२ – शेन वॉटसनचा जोरकस षटकार , बंगळुरू ५ बाद १३९ ११ . २० – रॉयल चॅलेंजर्स बंगळुरूला विजयासाठी ३६ चेंडूत ७८ धावांची गरज ११ . १७ – बंगळुरूला पाचवा धक्का , सचिन बेबी झेलबाद ११ . ११ – रशीदला खानला आणखी एक विकेट , ट्रॅव्हीस हेड झेलबाद ; रॉयल चॅलेंजर्स बंगळुरू ४ बाद १२६ ११ . ०३ – बेन कटींगचा डायरेक्ट हीट , केदार जाधव धावचीत १० . ५९ – केदार जाधवचे लागोपाठ दोन चौकार , रॉयल चॅलेंजर्स २ बाद १११ धावा १० . ५८ – रॉयल चॅलेंजर्सने शंभरचा आकडा ओलांडला , केदार जाधववर भीस्त १० . ५४ – केदार जाधवचा चौकार , बंगळुरू २ बाद ९८ धावा १० . ५० – ट्राव्हीस हेडचा स्ट्रेट ड्राईव्ह खणखणीत चौकार १० . ४५ – केदार जाधवचा डीप मिड विकेटवर षटकार १० . ४१ – केदार जाधवचा जोरदार फटका , चौकार १० . ३८ – ट्रॅव्हीस हेडचा कव्हर्सवर चौकार , बंगळुरू २ बाद ६८ धावा १० . ३६ – सनरायझर्सला मोठे यश , ख्रिस गेल झेलबाद ; वॉर्नरने टीपला झेल १० . ३१ – अफगाणिस्तानच्या रशीद खानने घेतली पहिली विकेट , मनदीप सिंग बाद ; रशीद खानने पदार्पणाच्या पहिल्याच षटकात घेतली विकेट १० . २७ – ख्रिस गेलचा डीप कव्हर्सवर चौकार , बंगळुरू बिनबाद ४८ धावा १० . २२ – मनदीपचा सिंगचा डीप मिड विकेटवर चौकार , चार षटकांच्या अखेरीस बंगळुरूच्या बिनबाद ४३ धावा १ ० . १९ – ख्रिस गेलचे दोन खणखणीत षटकार , बंगळुरू बिनबाद ३६ धावा १० . १६ – मनदीपचा सिंगचा आणखी एक चौकार , बंगळुरू बिनबाद २२ धावा १० . ०६ – मनदीपचा पॉईंटच्या दिशेने चौकार , पहिल्या षटकाच्या अखेरीस बंगळुरू बिनबाद ११ धावा १० . ०५ – मनदीप सिंगचा नेहराला खणखणीच चौकार १० . ०० – रॉयल चॅलेंजर्स बंगळुरूच्या डावाला सुरूवात , ख्रिस गेल फलंदाजीसाठी मैदानात ९ . ४९ – षटकाराने हैदराबादच्या डावाची सांगता , रॉयल चॅलेंजर्स बंगळुरूसमोर विजयासाठी २०८ धावांचे आव्हान ९ . ४८ – सनरायझर्स हैदराबादने २०० चा आकडा गाठला ९ . ४७ – बेन कटिंग्सचा अखेरच्या षटकाच्या तिसऱया चेंडूवर खणखणीत षटकार ९ . ४५ – १९ षटकांच्या अखेरीस हैदराबाद ४ बाद १९१ धावा ९ . ४१ – युवराज सिंग ६२ धावांवर बाद , हैदराबाद ४ बाद १९० ९ . ४० – टायमल मिल्सच्या गोलंदाजीवर युवराजचा चौकार , षटकारांची बरसात ९ . ३५ – युवराजचे २२ चेंडूत झंझावाती अर्धशतक , हैदराबादची सर्वोत्तम धावसंख्या ९ . ३० – दिपक हुडाचा अनिकेत चौधरीला षटकार ९ . २५ – युवराजचा आणखी एक चौकार , हैदराबाद ३ बाद १६१ ९ . २० – हेन्रीके अर्धशतक ठोकून माघारी , हैदराबाद ३ बाद १५१ ९ . १५ – हेन्रीकेचा दमदार षटकार आणि अर्धशतक पूर्ण , हैदराबाद सुसाट ९ . १४ – युवराज सिंगचा शानदार सिक्सर…हैदराबाद २ बाद १४२ ९ . ०६ – युवराजला जीवनदान , हैदराबादच्या खेळाडूकडून झेल सुटला ९ . ०२ – युवराज सिंगची जोरदार फटकेबाजी , चौधरीच्या षटकात दोन चौकार आणि एक षटकार ९ . ०० – युवराजचा दमदार चौकार , हैदराबाद २ बाद १०६ ८ . ५९ – हैदराबादच्या धावसंख्येने शंभरचा आकडा ओलांडला ८ . ५४ – शिखर धवन ४० धावांवर बाद , युवराज सिंग मैदानात ८ . ४५ – अनिकेत चौधरी गोलंदाजीवर शिखर धवनचा हवेत फटका , पण धवन बचावला ८ . ३६ – हेन्रीकेचा षटकार , हैदराबाद १ बाद ७४ धावा ८ . २४ – शिखर धवन फॉर्मात , शेन वॉटसनच्या एकाच षटकार चार चौकार ८ . २० – मॉइझेस हेन्रीकेची फटकेबाजी , पाच षटकांच्या अखेरीस हैदराबाद १ बाद ४२ धावा ८ . १८ – तीन षटकांच्या अखेरीस हैदराबाद १ बाद २९ धावा ८ . ११ – पुढच्याच चेंडूवर डेव्हिड वॉर्नर झेलबाद ८ . १० – डेव्हिड वॉर्नरचा अनिकेत चौधरीच्या गोलंदाजीवर खणखणीत षटकार ८ . ०३ – डेव्हिड वॉर्नरचा कव्हर्सवर शानदार चौकार ८ . ०० – सामन्याला सुरूवात , डेव्हिड वॉर्नर आणि शिखर धवन फलंदाजीसाठी सज्ज ; रॉयल चॅलेंजर्सकडून टायमल मिल्स टाकतोय पहिले षटक ७ः३० – रॉयल चॅलेंजर्स बंगळुरू संघाने टॉस जिंकला , क्षेत्ररक्षणाचा निर्णय


‘हिमालय पुत्र’ या चित्रपटातून अभिनय क्षेत्रात पदार्पण करणारा अभिनेता अक्षय खन्ना गेल्या काही वर्षांपासून चित्रपटांपासून दूरावला आहे . तो क्वचितच चित्रपटांमधून प्रेक्षकांच्या भेटीला येतो . यामागचे नेमके कारण काय असा प्रश्न चाहत्यांच्या मनात घर करुन आहे . कित्येकांनी तर तो लग्न करुन खासगी आयुष्यावर जास्त लक्ष केंद्रित करण्यासाठी असे करत असल्याचेही तर्क लावले . पण वास्तवात मात्र परिस्थिती फारच वेगळी आहे . ‘ताल’ , ‘हलचल’ , ‘दिल चाहता है’ , ‘रेस’ , ‘हंगामा’ या चित्रपटातून प्रेक्षकांच्या मनावर राज्य करणारा अभिनेता अक्षय खन्ना त्याच्या खासगी आयुष्यामुळे नेहमीच चर्चेत राहिला . सध्याच्या घडीला बी - टाऊनमधील लोकप्रिय अविवाहित अभिनेत्यांच्या यादीतही त्याच्या नावाचा समावेश होतो . या यादितील त्याचे हे नाव शेवटपर्यंत तसेच राहण्याची चिन्ह आहेत कारण , अक्षयने कधीही लग्न न करण्याचा निर्णय घेतला आहे . एका मुलाखतीदरम्यान त्याने याविषयी सांगितले . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ ‘कोणतेही नाते वर्षानुवर्षे टिकते यावर माझा विश्वास नाही’ , असे त्याने मुलाखतीत स्पष्ट केले होते . ‘काही काळासाठी कोणा एका व्यक्तीसोबत असावे आणि त्यानंतर ज्यानेत्याने आपल्या आयुष्याच्या वाटा धराव्यात या विचारसरणीचा मी आहे’ , असेही त्याने सांगितले होते . ‘लग्न किंवा कोणत्याही नात्यात ‘कमिटमेंट’ आणि नात्यातील बंधनांचा विषय येतोच . त्यामुळे आपल्याला अशा कोणत्याच बंधनात अडकून पडायचे नाही’ , असे तो म्हणाला होता . आपण एखाद्या व्यक्तिसोबत रिलेशनशिपमध्ये येऊ शकतो , पण त्याच व्यक्तीसोबतचे नाते अखेरपर्यंत टिकू शकेल याची मात्र काहीच खात्री नाही , अशाच मतावर तो ठाम आहे . नाती , लग्न याविषयी असणाऱ्या या वेगळ्या दृष्टीकोनामुळेच अक्षयने कधीही लग्न न करण्याचा निर्णय घेतला .


टी - 20 क्रिकेट आणि त्यातही आयपीएलमधील अनिश्चितता वेगळीच असते . डोळ्याची पापणी लवते ना लवते तोच स्पर्धेची स्थिती बदलताना दिसते . रॉयल चॅलेंजर्स बंगळूर संघ हे त्याचे उत्तम उदाहरण म्हणता येईल . बंगळूरचे आव्हान एकवेळ संपल्यात जमा असताना अचानक त्यांच्या प्ले - ऑफच्या आशा कायम राहिल्या आहेत . पंजाबविरुद्ध मिळविलेल्या विजयाने त्यांनी हे दाखवून दिले . त्यांच्या फलंदाजांनी प्रत्येक वेळी चांगली कामगिरी केली . आता त्यांचे गोलंदाजही जोशात आले आहेत . या सर्वांनी मिळून आता आपणही प्ले - ऑफमध्ये स्थान मिळवायचे असेच जणू ठरवले असावे . तुफान फॉर्ममध्ये असणाऱ्या सनरायझर्स हैदराबादला पराभवाचीही चव चाखावी लागली . खेळपट्टीकडून मिळणाऱ्या उसळीचा त्यांचे गोलंदाज चांगला उपयोग करून घेऊ शकले नाहीत . त्यांचे गोलंदाज दिशा आणि टप्पाच हरवून बसले . त्यांच्या गोलंदाजीची हीच खरी ताकद आहे . त्यांचे क्षेत्ररक्षण जरूर उंचावले आहे , पण मधल्या फळीत त्यांच्या फलंदाजांनी धावा करण्याची गरज आहे . शिखर धवन आणि केन विल्यम्सन प्रत्येक वेळेस संघाचा डाव सावरू शकणार नाहीत . आयपीएलसाठी तयार करण्यात आलेल्या खेळपट्टी जबरदस्त होत्या . त्यासाठी " बीसीसीआय ' ची पाठ थोपटायलाच हवी . खेळपट्टीवर चेंडू कधी चांगला फिरतोय , तर कधी बॅटवर सहजपणे येतोय , चेंडूला उसळीदेखील चांगली मिळतेय आणि मध्येच तो अधिक उसळी घेताना दिसतो , असे विविध प्रकार खेळपट्टीवर क्वचितच दिसून येतात . अर्थात टी - 20 क्रिकेटमध्ये फलंदाजांना पुढे येऊन खेळायचा जणू परवानाच दिलेला असतो . यातही अनुभवी फलंदाज डावाला कधी वेग द्यायचा आणि वेगवान गोलंदाजांवर कधी हल्ला चढवायचा हे ओळखून असतो . सनरायझर्स हैदराबाद संघाला पुन्हा एकदा विजयाच्या मार्गावर येण्याची इच्छा असेल , पण खेळाडू आपल्या कर्णधाराशी कसे जुळवून घेतात यावर बरेच काही अवलंबून असेल . सामना जिंकण्याचाच त्यांचा प्रयत्न असेल .